text:
Conseho di Ministernan a aproba cambionan di scolnan pero Prome Minister no sa
Fraccion di AVP mas cu seis siman pasa a entrega un carta na Presidente di Parlamento pa yama un reunion publico cu presencia di Minister di Enseñansa, Rudy Lampe, ora cu tabatin discusion na Colegio San Nicolas, ora cu tabatin discusion cu werksternan, ora cu tabatin discusion cu esnan cu ta duna les di landamento, ora tabatin discusion riba e situacion di Emmaschool y Paso pa Futuro, na mes momento cu AVP a entrega un peticion pa un reunion publico, tanto fraccion di MEP y POR as entrega un carta cu e peticion pa un ‘bijeenkomst.’
“Pa colmo awe tin cu constata cu ni e bijeenkomst aki a wordo yama, pues claramento por tuma nota cu ta un wega politico caminda e fraccionnan aki cu ta sostene gobierno, kier proteha e Minister pa e no bin un reunion publico pero nan no ta ni garantisa cu e bijeenkomst cu nan a pidi, tampoco a tuma luga.
Pa fraccion di AVP e Minister aki mester bin Parlamento pa duna cuenta den un reunion publico caminda tur hende por scucha kico realmenta ta pasando den enseñansa pa motibo cu AVP a tuma nota di e wega cu a bin ta tumando luga, caminda ora cu e hendenan welga y subi caya, Prome Minister ta invita nan bin sinta den su oficina, duna nan te cu buscuchi, bida nan pa keda pendiente cu su persona lo bay tin un contesta pa nan y despues nunca mas!
Pueblo por a ripara esey ora cu el a bay bishita Simar, bisando cu ‘ami no sa mes di e problema aki,’ caminda el a sinta no solamente cu a maestronan, no solamente cu e muchanan y mayornan, kendenan a bin welga dilanti oficina di Parlamento y gobierno.
El a sinta cu nan, primintinan cu nada ta bay pasa cu nan lo keda den nan edificio pa despues bay Simar y bisa cu e no tabata na altura di kico tabata pasando y cu e no tabata sa mes di e decision di Minister di Enseñansa.
Pa haci e asunto aki ainda mas interesante pero tambe comico, Minister Rudy Lampe ta saca un documento riba cual por a tuma nota cu e cambionan aki ta decisionnan di Conseho di Minister, loke ta lanta e pregunta si Prome Minister tabata na soño den e reunion di Conseho di Minister aki.
Minister Lampe no a haci e cambio riba su mes, ya cu e tin un carta di Ministerraad den cual ta wordo bisa cu nan a bay di acuerdo cu e decision di e Minister aki pero ya caba tur hende ta custuma cu e Minister aki kende ta gaña so e ta gaña y cada bes laba man cu e no sa di nada pero Minister Lampe tin prueba cu e carta di decision di Conseho di Minister, cu Prome Minister ta presidi.
E carta ta mustra cu e Minister di Enseñansa a trece puntonan aki dilanti y henter Conseho di Minister a bay di acuerdo cu e por tuma e decision ey y esey ta di lamenta ya cu ta bolbe mustra cu pueblo no tin gobernantenan serio y cu ta respeta nan mes, caminda si nan a tuma e decision aki, anto para p’e y argumenta pakico bo a tuma e decision aki y punto pero no bay sconde tras di excusa barata como si fuera bon no sa di nada,” Parlamentario pa fraccion di AVP, Marlon Sneek a declara.


c: text/html

text:
Aruba no por sigui wanta mas carga financiero!
Awor cu nos ta na apenas algun dia for di e fecha di eleccion, ta e momento apropia pa reflexiona riba e ultimo 8 añanan di Gabinete Mike Eman y specificamente pa locual ta e inversionnan cu a wordo haci den infrastructura di e pais aki. Esaki ta mas cu logico, mirando con CFT den su rapport di 29 december 2014 a declara cu menos cu 1%, esta 0.8% di e gastonan total di gobierno a ser usa pa inverti den e pais aki.
Proyectonan PPP
E declaracion aki di CFT ta hopi alarmante ya cu te ainda AVP no a splica na kico a ser gasta e restante di 99.2% aki. Locual si nan ta hopi bon den dje ta di gaba riba tur e inversionnan den e proyectonan PPP, manera Hospital, Green Corridor, Watty Vos Boulevard y e 5 edificionan MFA, cualnan tur ta proyectonan cu na e momento aki nan gastonan absolutamente NO ta core riba presupuesto di gobierno ya cu lo bay cuminsa paga esakinan un parti den e aña aki y e otro den e proximo 25 pa 30 aña. Ya na 2017 ta cuminsa paga 6.3 miyon pa e Green Corridor, na 2018: 16.8 miyon y durante 25 aña largo e suma di 16.8 miyon. Pa loke ta e Hospitaal ta cuminsa paga na 2017: 24 miyon y den e proximo 29 añanan lo sigui paga 24 miyon tur aña. Watty Vos Blvd lo cuminsa paga esaki na 2018 e suma di 8.5 miyon, na 2019 e suma di 22.8 miyon florin y den e proximo 25 añanan lo sigui paga e suma aki di 22.8 miyon florin. Pa loke ta e 5 MFA-nan lo mester paga 3 miyon florin tur aña y esaki durante 25 aña. Sinembargo pa loke ta e PPP-nan, gobierno te ainda no kier splica con nan tin pensa di paga esakinan, esta di unda lo saca e placa. Pero no ta importa nan tampoco, ya cu manera custumber nan ta laga e desaster aki pa e proximo gobierno di MEP resolve, mescos cu tabata e caso na 2001.
Ningun construccion
Asina un y tur por mira con e gobierno aki a inverti y pa gran parti por medio di crea debe y mas debe pa e proximo generacionnan paga. Pero pa loke ta e demas infrastructura den e pais aki, fuera di embeyece algun bario cu asfalt y klinkers, practicamente nada a ser haci riba e tereno aki. Asina por mira cu durante e ultimo 8 añanan e gobierno di AVP, contrario na e maneho di inversion dinamico di e gobierno di MEP, no a inverti den construccion di ningun cas social, a construi solamente un scol, no a construi ningun facilidad deportivo, ningun warda di polis, ningun cas pa anciano y ningun centro medico. Tur esakinan lo mester ta proyectonan pa yuda un gran parti di nos comunidad, nos hobennan, nos grandinan, nos deportistanan y nos pashentnan.Sinembargo locual partido MEP ta haya hopi remarcabel ta cu e gobierno di AVP no tabata tin ningun problema pa inverti den e areanan menciona mirando e echo cu nan a hereda un suma di 970 miyon florin cu a ser laga atras pa Gabinete Oduber na final di 2009. Fuera di esey nan a fia y sigui fia y esaki a yega na un suma extra di 2 biyon florin na debe. Ta p’esey, cu awe tin miles di ciudadano cu no por haya un dak riba nan cabez ta pa motibo di AVP. Cu awe hopi mucha no por haya cupo na scol ta pa motibo di AVP y asina por sigui.
Pues laga e siman aki ta un siman di reflexion pa bo wak unda nos pais tabata para na 2009 y con e situacion ta na e momento aki. E rumbo desastroso cu nos pais ta bayendo awor aki mester wordo cambia inmediatamente y poni den e direccion corecto.

robotstxt: allowed

filter: keep


text:
Caya G.F.Betico Croes – Diahuebs den oranan di anochi rond di 8’or informacion a drenta di un atraco na un luga di lotto.
Siman pasa tambe tawata tin un atraco ariba un luga di lotto den Koningstraat.Diahuebs anochi a toca turno na Tarabana Lucky Lottery.
Polis segun vocero suplente di KPA a yega den 3 minuut, indicando cu nan tawata hopi cerca.
Segun nos a compronde algun rato prome cu e luga tawata bay cera un hoben cu mondkapje a drenta, e señora a pensa cu e persona lo a drenta pa cumpra lotto.
A resulta cu e hoben a cuminsa grita pa placa y lo a pusha e señora unda cu e la logra bay cu 300florin. No tawata tin niun arma envolvi.E persona a sali core bay, y mesora patruyanan ariba caya a cuminsa tira bista ariba e descripcion haya di e señora.
Atraco team y tambe slachtofferhulp a wordo poni na altura pa presenta na e sitio.Polis ta pidi si un persona por a mira algo por yama tip line
Caya G.F.Betico Croes – Diahuebs den oranan di anochi rond di 8’or informacion a drenta di un atraco na un luga di lotto.


text:
Aruba su economia ta demostrando su resiliencia
ORANJESTAD – Awe Gobierno a ricibi e grato noticia for di New York cu e compania di rating FITCH a cambia e perspectiva di Aruba di BB-negativo pa BB-stabil. Algun simanatras Standard & Poor’s tambe a adapta e rating di BBB-negativo pa BBB-stabil. Gobierno di Aruba ta sumamentesatisfecho cu e resultadonan aki, pasobra ambos compania di rating ta confirma cu apesar di e golpinan severo riba economiamundial den e prome aña di COVID, e economia di Aruba a sadi wanta e impacto enorme di COVID. Aruba su economia a demostra su resiliencia y nos tin un fundeshi fuerte riba cual por sigui traha pa recupera di e sla economico cu COVID ta trececune.
E cambio di rating aki di FITCH ta un noticia importante paAruba. E ta significa cu inversionistanan internacional y local por ta trankilo cu Aruba apesar di e sla di COVID na noseconomia ta keda un Pais sigur y factibel pa inversion. Gobiernotambe ta beneficia di un bon rating, ya cu un bon rating ta yudacontrola e tasa di interes riba e debe nacional. Si e tasa bay for di man e gastonan di Gobierno ta subi automaticamente. Pa e motibo aki durante e aña cu a pasa Gobierno a atende cu tur inversionista y tur rating agencies na un forma pro-activo y transparente brindando na tur momento informacion pa nan ta naaltura di locual ta pasando y e plannan cu Aruba a bin ta desaroya. Minister Xiomara Maduro ta gradici FITCH ratings, Departamento di Finansa y tur persona y instancia cu a colaborapa haci e evaluacion uno postivo pa Aruba.
Reacion rapido y acuerdo cu Hulanda a yuda Aruba
Un aña pasa Fitch a downgrade Aruba su rating cu dos notch (BBB- a bira BB) y a pone un expectativa negativo pa nos Pais, debi na e hecho cu Aruba ta depende grandemente di turismo y cu ta hustamente turismo ta locual mudialmente lo sinti e efectonegativo di e medidanan pa frena e pandemia. Den su rapportFITCH ta mustra cu den e prome aña di COVID e Gobierno di Aruba a reaciona rapido, eficiente y a traha den forma pragmatico hunto cu Reino Hulandes pa yega na areglonan di cooperacion cu a sostene Aruba su economia. Esakinan a dunaresultado cu FITCH ta reconoce y e hecho cu Aruba ta bay siguiricibi e sosten di Hulanda, ta duna FITCH e confiansa pa hacicambio na Aruba su rating di negativo pa stabil.
Un noticia positivo pa Aruba


text:
Papiamentu
Tep di prevenshon pa fakansi. Nos ta deseá bo bon biahe!
Rilèks un tiki, pasa un tempu sin hasi nèt nèt nada. Bo tin gana pa bo fakansi yega pa kaba. Un temporada pa bo gosa sin prekupashon. P’esei ta hopi fèrfelu ora algu pasá bo durante bo fakansi. Kosnan ku ta daña òf nan ta hòrta, òf si bo bira malu òf resultá heridá durante bo biahe. Ku plaser nos ta yuda bo hasi bo fakansi mas dushi posibel.
Download Tep di Prevenshon pa Fakansi aki
TEP PA UN BON PREPARASHON
1. Biaha den bon kondishon
Stòp di traha algun dia promé ku bo biahe, ya bo por biaha bon sosegá. Asina bo por disfrutá di bo fakansi for di e promé dia kaba, i bo no tin mester di 3 dia pa bo bini bei di tur e strès di tantu trabou duru.
Bo ta bai kore outo den eksterior? E ora ei ta èkstra importante pa bo evitá aksidente!
2. Tep pa evitá kiebro na bo kas.
- No menshoná riba social media òf bo kontestadó ku bo ta ku fakansi.
- Sòru pa lus ta sende den bo kas na diferente ora i na diferente parti ora bira skur. Por hasi esaki ku un timer.
- Avisá bo bisiñanan ku bo ta bai ku fakansi, di manera ku nan por tira un bista i atendé bo pòst.
- Pone un outo na subida di bo garashi; eventualmente un otro outo di bo mes òf esun di bo bisiña.
- Laga algun ko’i hunga tirá den kurá, pone algun kòpi di kòfi riba mesa i pone un korant di tal manera ku ta parse ku tin hende ta keda den e e kas.
3. Informá esnan ku ta keda kas.
Informá por lo ménos un hende ku ta keda kas tokante bo estadia den eksterior. Sòru pa esnan ku ta keda kas tin datonan importante manera unda bo ta hospedá, numbernan di pólisanan di seguro, kopianan di bo pasport i reibeweis, numbernan di buelo etc.
4. Traha un cheklist
Evitá ku bo ta lubidá dokumento-i otro kosnan importante ora bo ta bai biaha. Ta kos ku sa pasa durante tur kore kore promé ku un biahe. Traha un cheklist, di manera ku bo no tin mester di wòri ku esaki.
- Pasport, kontrolá fecha di vensementu.
- Dokumentonan di seguro di biahe i di kuido.
- Bo karchi di banko (hisa límite pa uso den eksterior adelantá), sèn kèsh, creditcard.
- Pasashi.
- Sèt di EHBO.
- Warda numbernan di telefon importante.
- Eventual remedinan.
- Telefon selular bon kargá ku eventualmente èkstra bateria.
5. Kopia
Sòru pa semper bo tin kopia di dokumentonan importante. Den kaso ku nan hòrta por ehèmpel bo pasport, si bo por mustra un kopia bo por haña un dokumento pa remplasá esaki mas lihé. Bo por biaha ku e kopianan, pero bo por manda nan na bo mes e-mail adrès tambe. Asina rònt mundu bo tin akseso na nan.
6. Kompará bo seguro di kuido i di biahe
Por pasa ku tantu bo seguro di biahe komo esun di kuido ta kubri bo gastunan. P’esei ta kumbiní bo kompará bo seguro di kuido ku bo seguro di biahe. Den kaso ku tòg bo bira malu ta dushi si bo ta sigurá. P’esei bo tin un seguro di biahe. Un seguro di biahe ta un kolekshon di kobertura ku hopi bia otro seguronan tambe ta kubri. Gastu médiko den eksterior por ehèmpel ta kubrí te na sierto límite den e pakete di seguro di kuido básiko.
7. Lista di hospital
Den kaso ku bo bira malu durante bo fakansi, bo ke pa yuda bo bon i rápido. Traha adelantá un lista di hospital na bo destinashon. Asina den kaso di emergensha bo por aktua rápido.
8. Last but not least: sera un seguro di biahe
Kuater motibu pakiko un seguro di biahe ta nesesario.
- Bo ta sigurá pa gastu médiko den eksterior, loke awendia no ta kubrí den e pakete obligatorio di seguro básiko pa kuido médiko.
- Bo ta sigurá pa e gastunan den kaso ku bo mester regresá kas inesperá i promé ku ora.
- Bo ta sigurá pa daño, pèrdida i ladronisia di bo ekipahe di biahe i pertinenshanan.
- Bo ta bai ku fakansi i ke gosa sin prekupashon.
Pa un suma chikitu bo por kompensá un pèrdida grandi. Den kaso ku algu pasa bo no tin prekupashon finansiero. Ku un seguro di biahe di ENNIA bo fakansi ta èkstra dushi.
Seguro di biahe di ENNIA
- Fásil pa sera
- 24/7 online tambe riba tablèt òf selular.
- Kobertura amplio, mira e resúmen di kobertura.
- Seguro di biahe di durashon kòrtiku, for di f 1,75 ($1)pa dia kaba.
- Seguro di biahe kontinuo, for di f 130 florin ($71) pa aña kaba.
- Te riba dia di bo biahe i asta ainda den sala di salida di èrpòrt.
Konsiderá tambe un seguro di kanselashon si bo a hasi hopi gastu adelantá. E ora ei bo ta sigurá kontra konsekuenshanan finansiero di kanselashon, interupshon òf retraso di bo biahe.
TEP DURANTE BIAHE
1. Keda alerta
Tin ora biahamentu ta sofokante. Antó hopi bia wardamentu tambe ta parti di bo biahe. E kombinashon akí por hasí bo ménos alerta. Of bo ta tira un kabes turesten bo ta warda. Sòru pa bo ekipahe (di man) ta mas serka posibel di bo. Por ehèmpel, bo por mara un tas òf rugzak ku un kabuya òf faha na bo mes. Di e manera akí bo ta spièrta si un hende mishi ku bo kosnan.
2. Tipo di ekipahe mas hòrtá
Paga bon tinu na bo kosnan ora bo ta sintá dushi riba un tèras òf den un bùs di siudat drùk. Evitá desepshon. E tipo di ekipahe ku sa surgi mas problema kuné ta:
- Kámara di saka potrèt.
- Telefon selular.
- Brel (di solo).
- Maleta.
- Paña di bisti.
3. Mas serka mihó
No ta tur ora bo tin bo ekipahe grandi na bista. Riba e kosnan mas chikitu bo tin un tiki mas kòntròl. Purba karga kosnan di balor i kosnan ku bo stima mas serka posibel riba bo kurpa. Sòru en todo kaso pa semper bo tin sèn i dokumentonan importante na un lugá sigur huntu ku bo.
4. Artíkulonan kostoso
No kana ku bo artíkulonan kostoso manera bo telefon, kámara i tablèt muchu na bista. Laga hoya karu òf kadena di oro seif na kas.
5. Semper hasi denunsia
Si tòg algu bai robes, semper hasi denunsia na polis lokal i pidi un kopia di e prosès verbal. Nos mester di esaki ora ta evaluá bo daño.
TEP DI HIGIENA DURANTE BIAHE
Un biahe pa eksterior ta nifiká un otro ambiente, otro hende i otro kustumber. Bo ta disfrutá di esaki. Pero e otro ambiente ei por okashoná ku bo ta bira malu òf resultá heridá tambe. 1 di kada 5 biahero ta bira malu durante nan fakansi. Ku plaser nos ta duna bo algun tep pa limitá e riesgonan akí.
1. Tene bo mannan limpi
Diarea durante fakansi hopi bia ta konsekuensha di kontaminashon ku bakteria via bo mannan. P’esei laba bo mannan regularmente. Of limpia nan ku e dukinan pa desinfektá òf djèl antibakterial.
2. Kome i bebe
Tin bia den eksterior higiena ta otro fo’i na kas. P’esei paga tinu ora di kome.
Tin un lema pa biahero: hereb’é, lab’é, kask’é òf lubid’é . Asina bo ta limitá e chèns ku bo ta mira malu pa motibu di bakteria den komestibel. Den mayoria pais awa di kranchi ta otro fo’i esun na kas. P’esei no bebe awa fo’i kranchi sino fo’i bòter.
Asistensha di emergensha di ENNIA durante biahe i fakansi
Den kaso ku durante bo biahe òf fakansi pafó di Dutch Caribbean bo mester di asistensha, 1 yamada na nos servisio di emergensha ta sufisiente. ( Solamente bálido pa kliente ku un seguro di kuido i /òf seguro di biahe).
Nan ta pará kla 24 ora pa dia, 7 dia pa siman pa yudá bo!
Yama Europe Assistance na T: +31 88 8778174.
Purba pa semper bo tin bo number di pólisa na man i nota adelantá unda i na kua number di telefon por alkansá bo. Asina nan por yuda bo mas aleu ku bo pregunta i eventualmente por regla un adelanto di pago.


text:
T-shirt kolorido den Ride for the Roses
KOMUNIKADO DI PRENSA
Dia 24 di yanüari 2020
WILLEMSTAD – Meskos ku aña pasá e aña aki tambe lo tin un palèt di diferente koló di T-shirt di Ride for the Roses. Kada koló tin un otro mensahe.
Pa uso general durante e diferente elementonan di Ride, Swim, Sail en Walk for the Roses tin e konosido T-shirt blanku, e aña aki ku e logo mas nobo.
Flanèl kòrá pa sobreviviente
For di algun aña tin tambe un flanèl kòrá, pa e survivors, ke men pa esnan ku a sobrebibí kanser. E grupo ei por disidí pa partisipá, òf nan por kompañá otro sobrevivientenan i un delegashon di Fondo Prinsesa Wilhelmina na Mari Pòmpun pa animá e partisipantenan di Walk i Ride for the Roses den nan último trayekto te na e final.
Flanèl hel pa luchadó
E flanèl hel ku a introdusí na 2018 ku spònser prinsipal Orco Bank i ko-patrosinador Compliance & Forensic Services Caribbean ta pa hende ku na e momento aki ta den nan lucha kontra kanser i ku por usa respaldo di esnan rondó di nan i otronan aya ‘fó. Ora nan laga otronan sa ku nan ta meimei den e lucha kontra kanser, den tempunan difísil di tratamentu esnan envolví por haña mas sosten i komprenshon di esnan ku ta rondoná nan. No den tur kaso e personanan aki, tambe a konsekuensia di e intensidat di e tratamentu, tin e forsa físiko i e kurashi pa desplegá un esfuerso físiko grandi asina. Den kasonan asina nan tambe por djòin e grupo di survivor i e delegashon di PWF na Mari Pòmpun. Niun hende no tin nodi hiba e lucha e so i e grupo aki por inskribí tambe na PWF i danki na Ride e flanèl ta grátis.
Flanèl pretu pa komemorá esnan ku no ta ku nos mas
For di aña pasá tin tambe e flanèl koló pretu, na rason di 30 florin pa kada; e ta pa famia i amigunan di esnan ku a lucha, pero ku a haña nan ta sukumbí. Ku esaki fundashon Ride for the Roses ke logra, tambe despues di a konsultá PWF, pa kibra ku e tabú ku ta eksistí ainda serka esnan ku pa motibu di e malesa ta kai den un sorto di isolashon, pasobra nan no ke pa otronan sa mes. Por optené e flanèlnan aki entre dianan 27 di yanüari i 1 di febrüari na Orco Bank.
Flanèl oraño pa e voluntarionan
A propos, tin hende tambe ku ta kana den nan T-shirt oraño. Nan ta destiná pa e grupo grandi di voluntario ku tur aña ta duna e fundashon un bon man den tur sorto di tarea.


text:
Oranjestad-Bispo di Aña 2015 nos pais a ser sacudi ora cu e noticia tristo a drenta cu un gran baluarte y ex-politico Arubano, Efrain de Kort a bay laga e mundo aki. Den trayectoria di su bida Efrain a ocupa un gran cantidad di funcion den nos comunidad, entre otro como Ministro di Finanzas di Antiyas, Diputado di Finanzas di Aruba, Miembro di Parlamento di Antiyas, Miembro di Eilandsraad di Aruba, Hefe di AVD, Presidente Comisario di Centrale Bank Aruba, Presidente Comisario di Compania di Utilidad y Fundador di Banco di Desaroyo di Aruba. Sin duda cu tur e funcionnan desplega a haci cu Efrain a haya su reconocimento bon mereci caminda el a ser condecora como Ridder in de Orde van de Nederlandse Leeuw door di Su Mahestad La Reina.
Efrain de Kort tabata un di e fundadornan di partido MEP na 1971. Na 1973 el a keda postula como Ministro di Finanzas di Antiyas pa MEP. Durante su temporada como Ministro di Finanzas, el a causa un revolucion financiero den Antiyas. Observadornan politico a consider’e como e mihor Ministro di Finanzas cu Antiyas a yega di conoce. E motibonan pa tal consideracion ta lo siguiente:
1. Efrain tabata e autor di Loonbelasting. Un ley cu a produci miyones y miyones di florin cu tabata na interes di tur e islanan. El a risca presenta e ley aki y te cu awe esaki ta un realidad.
2. Na 1973, gobiernonan insular tabata encontra problemanan financiero serio. Efrain a cuminsa studia e problema aki y pronto el a bin cu e solucion. El a aumenta impuesto riba Lago y Shell di tal manera cu Gobierno Insular di Aruba tabata ricibi 28 miyon florin mas cu antes pa aña. Cu e placa aki Gobierno Insular por a financia tur e proyectonan na beneficio di comunidad.
3. Efrain a auspicia y pone fondonan substancial p’asina Aruba por a haya su propio Scol pa Polis y tambe Rechtshogeschool.
Como diputado Efrain tabata encarga cu asuntonan financiero, desaroyo economico, TAV y cuido social. El a haci un trabao valioso y tabata e prome diputado cu tabata entrega e presupuesto di Aruba na tempo of prome cu e tempo stipula. El a percura pa garantiza Aruba un stabilidad financiero y alavez un progreso economico pa e pueblo.
Schouder cu schouder cu Betico Croes, Efrain a forma parti di diferente comision, cualnan a bishita paisnan manera Venezuela, Colombia, Costa Rica, Panama, Socialista Internacional na Inglatera pa hiba e mensahe di e pueblo di Aruba, esta e deseo pa ser liber. Sin duda cu e contribucion di Efrain na e logro di nos Status Aparte tabata inmensamente grandi.
Alavez Efrain tabata forma parti e Comision Financiero 2001-2005 cu mester a inventarisa y cuantifica pa Gabinete Oduber e estado financiero den cual nos pais a ser laga aden na 2001.
Partido MEP ta gradici Efrain de Kort pa tur loke el a haci pa nos pais y pa partido MEP y ta spera cu e lo tin un bunita lugar den Reino Celestial. Cu Efrain sosega na paz den brasa di Señor.


text:
Ex- presidente di parlamento Ramos Allup candidato presidencial di oposicion
Ex-presidente di parlamento di Venezuela Henry Ramos Allup, lo ta e candidato cu partido Accion Democratica lo bay presenta den un posibel proceso di eleccion primario...
Mucha di 12 aña a muri pa desnutricion cronico
Bolivia ta bibando dianan di conmocion y drama pa un mucha muhe di 12 aña cu a muri a causa di desnutricion cronico. Famia di...
Cuatro funcionario a keda secuestra pa prizonero
Dialuna hobennan pandiyero a secuestra cuatro trahador den un prizon na Guatemala, despues cu nan a mata dos prizonero y cinco mas a keda herida, den...
Scandal di carni putri: Chile y China ta suspende importacion Brasileño
Dialuna gobierno di Chile a decreta e ciere temporal di tur importacion di carni for di Brasil, despues di e scandal di alteracion di producto...
Gobierno di Venezuela ta interveni den 709 panaderia na Caracas
Despues di e intervencion y hasta expropiacion di varios empresa den diferente ramo, gobierno socialista di Nicolas Maduro a dicidi di drenta den e...
Un morto pa keintura na estado di Rio de Janeiro
Autoridad sanitario di estado Rio de Janeiro (suroeste di Brasil) a confirma e prome morto pa keintura geel na e region, cu a sucede na...
Muhe a sobrevivi un avalancha na Peru
Un muhe di 32 aña a sobrevivi un avalancha di lodo cu a lastr’e hunto cu baca y otro bestia. Esaki a bira un simbolo...
Hefe OEA a pidi suspension di Venezuela si no tin eleccion
Secretario general di organisacion di Estado Mericano, Luis Almagro, a haci un yamado diamars pa implementa e carta democratico inter- Americano y asina suspende Venezuela di...
Mas di 1000 venezolano a solicita refugio na Brasil
Mas di 1000 Venezolano a solicita refugio na estado di Roraima, Brasil, durante prome 3 luna di aña aki, lo cual ta casi mita di...
Banda Colombiano a cay na Chile cu 426 kilogram di marihuana
Fiscalia social anti-narcotico y crimen organisa di Chile a realisa un operacion contra un banda Colombiano, unda autoridad a tende conversacion riba telefon di persona envolvi. Autoridad...


text:
Ret Karibense ta trese un seri di artíkulo tokante e islanan, sinku aña despues di e renobashon estatal di 10 di òktober 2010. Riba e fecha ei a desmantelá Antia Hulandes i Sint Maarten i Kòrsou a bira pais outónomo den reino. For di e dia ei Boneiru, Sint Eustatius i Saba ta ‘munisipio ekstraordinario’ di Hulanda. Aruba tin e státùs outónomo for di 1986 i no tabata forma parti mas di Antia Hulandes.
ORANJESTAD – Ounke pa Aruba formalmente nada no a kambia riba 10-10-10, tabatin konsekuensha sigur pa e pais. Asina segun promé minister Eman Hulanda mésora despues di 10-10-10 a insistí ku Aruba lo mester kai bou di supervishon finansiero permanentemente.
Di otro banda tabatin mas koperashon entre Aruba i e otro islanan ku a haña un státùs nobo, por ehèmpel den área di Hustisia. Koperashon ku Aruba tambe a sa di probechá di dje.
Mésora despues di 10-10-10 polítika na Den Haag lo a aserká Aruba pa meskos ku Kòrsou i Sint Maarten kai bou di supervishon finansiero permanente, Eman ta konta. E ta bisa ku semper e tabata kontra di esaki, pa kuminsá pasobra e otro paisnan, kontrali na Aruba, tabata haña sanashon di nan debenan si nan tuma supervishon finansiero. E argumentu ku Hulanda semper lo mester yuda si Aruba hañ’é den mal tempu finansieramente sin supervishon, tampoko Eman no por a bai di akuerdo kuné.
Ademas e dos paisnan no ta asina liá ekonómikamente – kontrali na paisnan den Union Oropeo ku pa e motibu ei tin palabrashon ku otro tokante presupuestonan – ku un envolvimentu asina lo ta hustifiká, segun e promé minister. E konflikto entre e dos paisnan na final a pone ku Eman a drenta un welga di hamber di seis dia aña pasá. E promé minister ta bisa ku Aruba i Hulanda finalmente a skohe pa Caft komo kompromiso temporario.
Hustisia
Loke sí Aruba por a probechá di dje despues di 10-10-10 ta e akuerdonan di koperashon entre e paisnan karibense di Reino den área di hustisia. Espesialmente Landsrecherche, detenshon i rastreo a trese mas posibilidat pa Aruba ku a yuda e paisnan nobo Kòrsou i Sint Maarten boluntariamente pa lanta i mehora nan institushonnan.
Despues di 10-10-10 Aruba a duna asistensha na e paisnan nobo ku ekpertisa, espesialmente den e área di Hustisia. Minister Dowers for di 2009 tabata minister di Hustisia di Aruba i asina tabata pará mei mei den e proseso. E Deliberashon Hudisial entre entre e tres paisnan segun e ta e forma di koperashon di mas struktural i konsistente den Reino, kaminda e no ta un asuntu di Reino mes. Dowers ta indiká ku ounke e koperashon for di Aruba pa mas parti ta boluntario, tòg e paisnan ta fòrsá di koperá pasobra individualmente nan no tin sufisiente kapasidat den sierto área.
Detenshon
Segun e mandatario ta kumbiní pa sostené otro, den área di detenshon, kaminda si ta nesesario ta interkambiá prezunan entre e paisnan. Tambe por ehèmpel e kuerponan di polis ta train huntu intensivamente. E prizònnan den e parti karibense di reino ainda ta faya – meskos ku wardakosta i den área di rastreo -, pero kaminda un pais tin un aspekto bon reglá, por ehèmpel aktividat diario di detenido, e otro paisnan por siña di esaki i tuma e práktika aki ofer.
Outor Arien Rasmijn


text:
ORANJESTAD – Abogado Benvinda De Sousa, na nomber di comunidad LGBT di Aruba, ta exigi disculpa di pastor Daniel Szpila pa expresionnan homofobico haci durante su ultimo sermon.
E casa di parlamentario Desiree De Sousa-Croes ta bisa cu si no bin un disculpa publico y sincero, lo bay entrega denuncia contra e pastor. Obispado di su banda ta bisa cu ta para tras di e esencia di loke Szpila a bisa, pero no tin un posicion firme riba e manera con e pastor a expresa su mes.
Ariën Rasmijn den combersacion cu Benvinda De Sousa y vocero di obispado, pastor Curtis Meris
Combersacion
Abogado Benvinda De Sousa a bishita obispado di Willemstad pa combersa cu entre otro monseñor Luis Secco ariba expresionnan homofobico haci dor di pastor Daniel Szpila di misa di Dakota na Aruba. Representando entre otro su casa Desiree De Sousa-Croes y Alfa, e organisacion local cu ta representa e comunidad LGBT na Aruba, e abogado a duna di conoce cu e kier mira un disculpa publico di parti di e pastor.
Si no haci esaki, lo bay haci denuncia contra pastor Szpila serca Ministerio Publico. Segun De Sousa no ta cuestion cu e ta pidi misa catolico pa ta di acuerdo cu casamento of registracion civil di personanan di mesun sexo. Es mas, e ta bay di acuerdo pa no ta di acuerdo. E ta bira un problema sinembargo ora e pastor uza palabranan ofensivo contra comuniddad LGBT, asina e abogado ta argumenta.
No tin posicion firme
Durante su sermon siman pasa, pastor Szpila lo a duna di conoce cu comunidad di Aruba lo ‘reta Dios’ si lo introduci matrimonio pa homosexual y cu parokianonaan mester pone presion riba politiconan pa no pasa ley cu lo facilita esaki.
Pastor Curtis Meris den su calidad di vocero di obispado, ta bisa cu pastor Szpila den su sermon a presenta e punto di bista di misa catolico. Obispado no tin posicion firme pa loke ta e forma con e pastor a expresa su mes, aunke cu hopi biaha e forma con algo wordo bisa ta wordo interpreta dor di un persona segun su mesun sintimentonan, a pesar cu e intencion lo por tabata diferente, segun pastor Meris.
Autor Ariën Rasmijn


text:
KRALENDIJK – Grandinan na Boneiru mester por biba riba nan mes mas largu posibel, segun sekretario di estado Paul Blokhuis di Salubridat Públiko, Bienestar i Deporte (‘VWS’). Esei e mandatario a bisa durante su bishita na e isla pa sera konosí.
Lo pone sèn disponibel pa un proyekto pa adaptá bibienda pa e grandinan. Blokhuis ta haña ku ta nesesario pa amplia e kuido na Boneiru pa grandinan, hendenan ku handicap i hende muhé hoben.
“Nos tabata den Rincon. Ei tin hopi hende grandi ta biba i tin un nesesidat kresiente pa kuido di pasa dia. Na Boneiru tambe soledat ta un fenómeno ku ta surgiendo, ku nos tin ku kombatí. E grandinan i esnan ku handicap mester sigui partisipá. Esei ta mi lema na Hulanda tambe: tur hende mester por partisipá.”
‘Na Boneiru tambe soledat ta un fenómeno ku ta surgiendo’ – Blokhuis
Prevenshon mester haña mas atenshon den e sektor di kuido i p’esei Blokhuis ke stimulá un estilo di bida salú na Boneiru tambe.
Palabrashon ku Boneiru
Na Hulanda europeo e kabinete ta trahando na un Akuerdo Nashonal pa Prevenshon ku palabrashonnan pa baha humamentu, sobrepeso (obesitas) i abusu di alkohòl. E sekretario di estado ke hasi palabrashonnan ku Boneiru tambe riba e puntonan di lansa ei: “Mester logra avanse den esei ainda, tantu na Hulanda europeo komo na Hulanda karibense.”
E punto di salida ta ku, ku un estilo di bida salú por evitá hopi problema i gastu di kuido. “Mi a reta esnan konserní pa bini ku ideanan konkreto riba un òf dos di e temanan akí.” Gustosamente Blokhuis ke mira nan plannan banda di temporada di fakansi di verano.
Kombatimentu di pobresa mesun importante
Gezaghebber Edison Rijna a bisa ku sigur e Kolegio Ehekutivo ke kolaborá pa un akuerdo pa prevenshon: “Prevení ta mihó ku kura.” El a añadí sí ku kombatimentu di pobresa tambe ta importante sigur den e esfuerso pa un estilo di bida salú. “Esei no ta e kartera di Blokhuis. Pero si hende no por paga pa bèrdura i fruta, tur kos ta keda na bon intenshon.”
Sekretario di Estado Blokhuis i gezaghebber Rijna riba e importansha di prevenshon den kuido na Boneiru. E akuerdo pa prevenshon no ta nifiká ku otro problemanan grandi na Boneiru, manera entre otro, violensha doméstiko i maltrato di mucha, lo kai atras. Blokhuis: “Hopi biaha ta un tabú, peru tur hende ta konvensí ku nos mester pone man na obra den e área ei.” E profeshonalnan den kuido pa hoben tin un plan di akshon p’esaki kaba.
Medionan disponibel
“Mester hasi lihé ku esaki i mester pone medionan disponibel pa atendé esei na un manera kreibel. Awor nos mester pone akshon tras di e palabranan”, Blokhuis ta haña.
‘Hulanda por siña di Boneiru’ – Blokhuis
Den dos dia Blokhuis a bishitá kasi tur instituto pa kuido i di kuido pa pasa dia, na Boneiru. Tambe el a sera konosí ku e Kolegio Ehekutivo. “Tin hopi propio inisiativa for di e poblashon. Hopi biaha esaki ta bini di abou, pa motibu di un nesesidat. Esei ta un tipo di kuido konsiderá bastante lógiko aki. Hulanda por siña di e ehèmpel ei.”
Envionan médiko ta keda nesesario
Segun Blokhuis e kuido di salú ta funshoná bon na Boneiru, kaminda ta brinda 80 porshento di e kuido di hospital. Den algun siman e kuido pa wowo tambe lo bini aserka. ”Pero semper envionan médiko lo sigui ta nesesario. Na Hulanda tampoko tur spesialismo ta disponibel tur kaminda.”


text:
ORANJESTAD – “Mi tabata hopi pegá na mi mayornan. Famia serka di mi ta masha importante pa motivá mi, nan ta berdaderamente mi sistema di sosten. Mi tabata masha tímido tambe. Pero despues di e interkambio esaki a kambia. E sintimentu di laga famia atras, e falta di kas enorme a bai.”
E studiante arubano di 24 aña di edat Destiny Maduro a partisipá na e proyekto di investigashon di interkambio di studiante den enseñansa superior den Reino hulandes. El a bai Universidat di Utrecht mitar aña. E universidat aki a manehá e proyekto di investigashon aki huntu ku Universidat di Aruba na petishon di gobièrnu hulandes i awor ta boga pa un programa pilot di tres aña, Mobilidat di Reino den Enseñansa Superior.
Pasobra ta espesialmente studiante di interkambio di Aruba, Kòrsou i Sint Maarten ku awor ta sali pèrdí. Kontrali na e studiantenan di interkambio di Hulanda i asta studiante internashonal, ke men studiante ku ta bini di pafó di Reino pa studia na Hulanda.
“Bo ta mira ku na e programa di Erasmus di Union oropeo si por finansiá e interkambio di studiante entre Universidat di Utrecht i Guadeloupe, pero no entre Utrecht i Kòrsou. Òf por ehèmpel entre Kòrsou i Leuven, pero no Kòrsou i Maastricht”, katedrátiko Wieger Bakker di Universidat di Utrecht ta splika.
Ta un motibu importante pakiko hopi mas tantu studiante di interkambio ta bin studia na e islanan karibense ku visevèrsa. Di e tres islanan na 2019 por ehèmpel 8 studiante so a bai Hulanda; 54 studiante a bai otro pais pasobra e interkambio ku nan tabata kumbiní mas. I esei mester kambia, e katedrátiko ta haña.
Bakker ta yama e investigashon i tambe e rekomendashon pa e programa pilot un ‘adishon’ riba e rapòrt ku sali poko tempu ei di Ombudsman na Hulanda tokante e problemanan ku hóben karibense ta eksperensiá ora nan bai studia na Hulanda.
Dekano di fakultat Mieke Droog di Universidat di Aruba ta konfirmá esaki. “For di e rapòrt ei ta sali ku hopi studiante karibense ta kai afó pasobra nan no ta bon prepará pa un estudio na Hulanda. Si promé nan keda studia algun aña na e isla i despues hasi un interkambio ku bon guia, tòg nan ta haña eksperensia i independensia. I nan ta mihó prepará si despues eventualmente nan ke bai hasi nan masters na Hulanda.”
Ombudsman di Hulanda a registrá ki opstákulo studiante karibense ta topa kuné na Hulanda.
Pa studiante Maduro e interkambio tabata e empuhe ku e taatin mester di dje. “Despues di esaki berdaderamente mi ke bai Hulanda pa un master. Pasobra awor mi sa kon mi mester hasi bùdjèt, planea kuminda i anda ku dosente, esta ku mi tin kurashi di puntra kos.”
Universidat di Utrecht tabata ‘masha atento’ el a bisa den buskamentu di kas. Utrecht ta un di e siudatnan universitario kaminda ta masha difísil pa haña un kamber. Pero e ayudo ku Maduro a haña no ta klaro. Pasobra for di investigashon bou di studiante di interkambio ta sali ku instanshanan di enseñansa hulandes sí ta duna kas i guia na studiante internashonal pero no na studiante di e parti karibense di Reino.
“Nos a puntra den un webinar ku tur instansha di enseñansa superior na Hulanda kon nan ta registrá un studiante di Área Karibense. A sali ku bon mirá nan no tabata sa. Naturalmente ta studiante ku pasaporte hulandes, pero ta importante sí pa nan haña e mésun guia ku studiante internashonal” Milou Olthof di 21 aña di Universidat di Utrecht, ku komo studiante asistente a koperá na e investigashon di e interkambio, ta bisa. Pero pasobra no ta registrá studiante karibense komo studiante internashonal, nan mes mester yuda nan kurpa.
“Ta straño ku e studiantenan internashonal di universidat sí ta haña kas pero nan nò. Mi tambe ta biba na Utrecht i mayoria bia e kos ta bai via via ku bo por haña un kamber. Pero studiante di Karibe hopi bia no tin un ret asina.
Olthof ku a entrevistá un kantidat grandi di studiante ku a bai studia na Hulanda, ta bisa ku un mihó interkambio den Reino tin bentaha tambe pa bòltu e brain drain na e islanan. Pasobra hopi studiante karibense despues ku nan kaba nan estudio ta keda Hulanda. “Pero den un interkambio e studiantenan ta bai bèk atrobe i e ora ei e konosementu ta keda ei.”


text:
Recientemente Departamento di Enseñansa Aruba (DEA) a organisa un exitoso Proyecto bou guia di Adviesbureau CINOP di Hulanda cu lo prepara docente pa duna enseñansa segun e concepto di Educacion Profesional (“Beroepsonderwijs”).
Durante e Proyecto a tuma luga firmamento di e protocol entre Directiva di Stichting Enseñansa Profesional Basico (SEPB) y Dienst Publieke Scholen (DPS). E protocol aki tin un duracion di mas of menos 1 aña y su meta ta pa trece un miho flujo entre EPB y EPI, cu ta resorta bou di DPS.
Opleiding
E 12 opleiding nobo ta forma parti di 4 sector y cada sector tin 3 diferente nivel di opleiding. Den sector “Techniek, Bouw en ICT” tin opleiding “Medewerker ICT support” (nivel 2), “Allround medewerker IT systems and devices” (nivel 3) y “Expert IT systems and devices” (nivel 4).
Den sector “Economie, Administratie & Handel” tin opleiding “Medewerker (financiële) administratie” (nivel 2), “Financiël administratief medewerker” (nivel 3) y “Bedrijfsadministrateur” (nivel 4).
Den sector “Zorg & Welzijn” tin opleiding “Helpende Zorg en Welzijn” (nivel 2), “Verzorgende IG” (nivel 3) y “MBO-Verpleegkundige” (nivel 4).
Den sector “Toerisme, Recreatie & Horeca” tin opleiding “Gastheer/-vrouw” (nivel 2), “Zelfstandig medewerker Leisure & Hospitality of Travel & Hospitality” (nivel 3) y
“Leidinggevende Leisure & Hospitality of Travel & Hospitality” (nivel 4).
Actornan
E actornan principal den e trayecto aki ta e docentenan di EPB y EPI cu den e aña nos dilanti lo forma parti di un trayecto cu lo contextualisa y introduci e 12 opleiding di e structura di cualificacion nobo pa Enseñansa Profesional na Aruba, e asina yama “ABO
kwalificatiestructuur” basa riba e situacion y necesidad di Aruba.
Esaki lo wordo haci bou guia di e Adviesbureau CINOP cu na luna di januari/februari 2022 lo regresa Aruba pa duna training y hiba combersacion cu diferente actornan. Departamento di Enseñansa Aruba lo dirigi esaki hunto cu e stuurgroep. E stuurgroep ta consisti di Directiva di Scol, Dirigente di Scol, Inspectoria di Educacion Profesional y Departamento di Enseñansa Aruba.
Actualmente DEA ta sigui reuni semanalmente cu e actornan principal di e proyecto y dos biaha pa luna ta reuni cu e stuurgroep y kerngroep.
Un innovacion asina no solamente ta super importante pa enseñansa na Aruba, pero tambe pa e mercado laboral. Studiantenan cu un nivel di educacion mas eleva lo contribui pa e mercado laboral tin trahadonan miho ekipa y esaki lo halsa e calidad di profesionalnan den nos sociedad cu na su turno lo yuda e bienestar y economia di Aruba.


text:
Booshi Wever kier baha su frustracion di no tabata apto pa ta lider di MEP
Pueblo completo por wak na e expresionan haci pakico sr. Booshi Wever no por a bira lider di Mep debi na falta di conocemento y etica. Sigur ultimo eleccion pa di dos biaha pueblo a rechas’e pero te ainda no kier mira e realidad cu su dianan di ta politico ya ta tras di lomba.
Acto baho di ataca gobernador
Sr. Booshi Wever mester por sa mihor cu un gobernador ta ‘onschendbaar’ y no por sali defende su mes. E ta un berguensa pa un hende cu un trayectoria den parlamento y como minister ta acusa gobernador di a permiti kita un minister via comision central mientras segun su persona mester a pasa via un reunion publico. Constitucion ta papia bon cla cu retiro di un minister ta bay den consulta cu parlamento. Gobernador a pidi e sentimento di parlamento y ta keda na presidente di parlamento con e ta haci esaki y e ruta normal ta pa pidi sentimento ta den un reunion di comision central.
Y sigur ta bon pa recorda un ex minister manera Booshi Wever cu retiro di un minister sea ta por medio di un mocion di desconfiansa of otro conflicto den gobernacion cu esaki mester bay por medio di un decreto gubernamental cu ta bay Gobernador.
Sr. Booshi Wever no ta compronde contenido di articulo 43 di Statuto di Reino
E articulo en cuestion ta bisa cu garantianan cu tin di haber cu asuntonan di Reino manera entre otro bon gobernacion en principio ta responsabilidad di cada pais. E unico manera cu Reino por tuma medida pa medio di e articulo aki ta ora un pais actua contra bon gobernacion deliberadamente y treciendo e estado di drecho den peliger y sin miras pa trece coreccion den esaki. Den e caso aki na ningun momento so e derecho di estado tabata na peliger, paso tabata trata di un disputa di interpretacion y pa kita duda Presidente di parlamento a coregi e situacion door di declara tur mocion nulo.
Otro barbaridad di sr. Booshi Wever
Como ex mandatario ta un berguensa cu sr. Booshi Wever no sa mes y ta pidi gobernador pa disolve parlamento. E derecho pa disolve parlamento ta den man di gobierno y esaki ta posibel si tin un kiebro di confiansa entre gobierno y parlamento cu awo no ta caso. Y sigur ta di lamenta di ta hinca gobernador den politikeria barata di sr. Booshi Wever
Mensahe na sr. Booshi Wever pa stop cu e politikeria barata paso Aruba ta pasando den temponan hopi dificil y na e momentonan aki atencion no ta na sr. Booshi Wever pero nos prioridad ta pone nos pais aki mas pronto cu ta posibel bek riba pia paso hopi mama y tata y famia ta depende di esaki y sigur e politica anticua aki di sr. Booshi Wever no ta yuda e pueblo cu nada.


text:
Como fundador y organisador di Miss Aruba Online, Hendrik ‘Endy’ Croes, ta sumamente contento con e certamen ta canando. Nan a cuminsa cu djis e idea pa trece un cambio den e mundo di beyesa, y a “probecha” di e situacion mundial unda cu tur hende mester mantene ‘social distancing’ pa por organisa un certamen cu un dinamica nobo y diferente. E certamen ta basicamente riba INSTAGRAM so, pues na ningun momento niun candidata ta topa otro di forma personal. Mirando e cantidad di ‘follower’ cu tur dia ta aumenta, Endy ta sinti cu nan ta treciendo e mensahe pa redefini e standardnan di beyesa na mas y mas hende.
Te cu aworaki cu nan a caba di lansa 4 challenge, e comentario di e audiencia ta hopi positivo. Hopi ‘follower’ ta probecha di e temporada y ta activamente siguiendo cada paso di e 11 candidatanan. Ya caba nos por cuminsa ripara cu nan ta formando nan decision ken ta nan faborito, aunke cu ainda tin varios challenge pa bay. Si mira e cantidad di LIKES cu cada candidata ta haya, e ta duna e impresion cu di berdad nan cantidad di fanatico tambe ta creciendo.
Ta sinti cu ta logrando e meta tras di e concepto innovativo aki?
Sigur cu si! E certamen no ta manera e certamen tradicional. Nos reglanan ta permiti hopi mas candidata pa inscribi, pasobra nos a kita tur e presionnan tradicional cu un reina di beyesa tin ora di competi den un certamen di beyesa. Figura no ta importante, estatura no ta importante, estado civil no ta importante, etc. Aworaki e huradonan ta husga puramente e esfuerso inverti di cada participante den cada challenge, pues e atencion riba estetica tradicional no tey. Tur candidata mester percura pa nan haci cada challenge di e mihor forma posibel pa por resalta den e grupo grandi di candidata. Aki contenido ta sumamente esencial.
“Na ningun momento e grupo ta encontra cu otro”
Con ta anda cu e certamen cu e ‘social distancing’ y #kedacas?
Special pa esaki a prepara challenge 3: “If I was the Prime Minister I would”, pasobra a pone enfasis riba e medidanan di precaucion pa nos por surpasa e temporada aki mas lihe cu ta posibel. Y mester corda tambe cu na ningun momento e grupo ta encontra cu otro y mayoria di e candidatanan ta haciendo tur e challenges na nan cas mes pa mantene nan mes na e medidanan di prevencion.
Por splica en corto di e siguiente 6 challenges?
E challengenan cu ta sigui ta: Respect the queens! – Keepin’ it Real – Confidence is Key – Eleganza Extravaganza – Chit Chat with the judges – Instagram votes. Loke tin na caminda ta campañanan interesante contra ‘cyber bullying’ contra reinanan di beyesa, e candidatanan lo bay LIVE riba IG, e candidatanan lo manda video di nan den trahe di baño y shimis largo, tur candidata lo tin entrevista priva cu hurado y na final, dia 25 di April lo conta tur e votonan riba IG pa por duna e puntuacion na cada candidata tambe como e ultimo challenge. Challenge 10 a cuminsa for di momento cu e prome challenge a wordo poni riba e IG di Miss Aruba Online.
E VOTACION BEST TO WORST
Tur hurado ta vota pa cada challenge den forma di un ranking, dus ken pa cada hurado a keda na prome lugar (11 punto), di dos lugar (10 punto) te ora cu yega na di ultimo lugar (1 punto). Esaki ta pa preveni cu un hurado por score 2 of mas participante cu e mesun puntuacion. Tur ta bon, pero toch semper tin 1 cu a resalta mas den bista di cada hurado. Despues di cada challenge ta publica e 5 candidatanan cu e scorenan mas halto for di huradonan. Esaki sigur ta tene e nivel di suspenso halto cerca e candidatanan y e ‘followers’ cu ta apoya e candidatanan. E sistema di score aki a wordo splica pa Endy Croes na e reinanan y e huradonan mescos, pues e ta duidelijk pa tur hende cu di e forma aki lo vota pa tur challenge.
Ki dia ta anuncia e ganador y con e ceremonia di coronacion lo bay ta?
Dia 26 di April 2020 nos lo anuncia ken e ganadora di e prome edicion di Miss Aruba Online 2020 ta, pero e acto di coronacion y entregamento di premio lo tuma lugar asina cu ta ‘safe’ un biaha mas pa nos por topa nos tur hunto, hunto cu huradonan, hunto cu prensa y invitadonan pa por haci e coronacion oficial. Sigur nos ta trahando tambe riba algun sorpresa pa e dia aki. Ya caba a cuminsa pensa con Miss Aruba Online 2021 lo bira y desaroya. Ta explorando tambe pa haci mas categoria den futuro. Tecnologia ta brinda mas posibilidad y nos mester probecha di esey, sino nos lo keda atras. Nos no mag di keda atras riba e tereno di beyesa!


text:
KRALENDIJK – Dor di un situashonimprevistonos ta hañanosobligá pa sigui un siman masku e programaadapta. Esaki ta nifikáku e siman di 27 di sèptèmber 2021 pa 01 òktober 2021 tur noshóbennanpor bin despues di skolperosolamente pa un kuminda dimèrdia. Nos lo ta habriteku 15.00.
• Nos lo buska e hóbennan 14:15 na Liseo. (E biahe di 15:00 ta kanselá)
• Pa 15:00 nos lo hiba tur hóbenkas via nosrutanan usual.
• Lo no tin aktividadnandespues di skol of anochi.
INFORMASHON IMPORTANTE DI JONG BONAIRE.
KRALENDIJK – Dor di un situashonimprevistonos ta hañanosobligá pa sigui un siman masku e programaadapta. Esaki ta nifikáku e siman di 27 di sèptèmber 2021 pa 01 òktober 2021 tur noshóbennanpor bin despues di skolperosolamente pa un kuminda dimèrdia. Nos lo ta habriteku 15.00.


text:
ORANJESTAD, Aruba – Desde e anuncio di The Movies cu amantenan di pantaya grandi por inscribi pa bay mira pelicula gratis na Gloria – Movies, Dining, Entertainment, and Play, cu mesora a presenta fila di hende dilanti The Movies @ Renaissance Marketplace.
Por lo menos un di esunnan cu a inscribi a expresa di ta gusta mira pelicula y ta entusiasma pa cera conoci cu e cinema di mas grandi na Aruba! Un otro cliente tambe a remarca cu na Hulanda tin IMAX. E ta spera cu e ta mas grandi, e zonido ta miho y e peliculanan cu un hende kier disfruta di dje mester mir’e den un sala IMAX.
Mark Thode ta sinti su mes masha orguyoso p’e teatro nobo, pasobra na momento di tende e noticia aki, el a bay di biaha pa inscribi. Loke e no a spera ta un fila di persona, kendenan tambe ta entusiasma p’e oportunidad aki. El a scoge pa mira Dunker, pasobra Batman tabata un tiki mas trempan y e kier a bay un tiki mas laat. E centro di entretenimiento nobo, Gloria, ta hopi bunita y ta ofrece un experencia completamente diferente di loke semper a custumbra cu ne aki na Aruba.
Michael ta un hende grandi cu gusta bay cin y e tambe a registra pa mira pelicula gratis. El a bisa di no conoce teatronan di IMAX, pero como un persona fiel di cinema y ta bay un of dos biaha pa siman, awor cu IMAX ta habri, e kier probecha y mira con e ta. E registracion tabata facil y a bay lihe, pasobra a para 5 pa 10 minuut.
“Si bo tin e carchi Super Card, bo ta keda cla den un rato. Nan ta registra bo, scoge dia y ora y cla.” P’e ta un gesto bunita di e compania di de Veer, pasobra nan ta duna algo bek na pueblo. Desde cu el a mira e edificio, e ta en espera p’e dia yega. “Pabien MetaCorp y nos ta contento.”
Gloria – Movies, Dining, Entertainment, and Play ta situa riba Sasakiweg y ta habri diahuebs otro siman dia 10 di december. E centro di entretenimiento mes ta habri di mainta trempan caba cu servicio di restaurant, mientras cu peliculanan ta cuminsa atardi pa anochi. E prome siman, pues te cu dia 16 di december, por mira pelicula gratis durante tur e funcionnan. Pa ricibi bo carchi gratis, mester registra na The Movies @ Renaissance Marketplace entre 12:00pm y 8:00pm. Tur dia lo acomoda 2200 cliente pa mira pelicula gratis for di e 10 pantayanan grandi disponibel!


text:
Asociacion Arubiano di Prensa (ASAP) ta sumamente contento unda cu Gobernador a invita nan pa un audiencia. Como Asociacion Arubano di Prensa por a duna Gobernador un presentacion di kico ta asociacion y su metanan.
E combersacion cu Gobernador ta keda algo confidencial, asina Miriam “Mimi” Koolman-Rosel, presidente di ASAP, a bisa. A combersa mas o menos 45 minuut cu Gobernador y esaki ta sumamente positivo, hopi informacion valioso. Nan ta agradecido na Gobernador pa scucha nan y e invitacion pa audiencia.
E por conta pa loke ta e asociacion di prensa. Hopi hende a puntra pakico un asociacion di prensa, pero esaki tabata necesario despues cu mas di 30 aña di no tabatin un representante di prensa na Aruba. Prensa tin e responsabilidad como medianan di informacion no solamente di informa, pero tambe educa pueblo. Koolman-Rosel ta kere uniendo e medionan di comunicacion por logra esaki.
ASAP ta pidi su miembronan, coleganan di medionan di comunicacion un tiki pasenshi. Hopi ta bisa di kier bira miembro, pero ta trahando riba e statuto y esaki ta algo hopi importante pa nan sa kico nan por y no por pa atene na dje. Na momento cu esaki ta cla, lo por acepta miembronan. Secretario di ASAP, Mark-Benson Denz, tin e metanan y bishitanan cu lo ta haciendo proximamente.
E asociacion lo sigui cu mas reunionnan cu otro instancianan, departamentonan pa por mira kico ta e miho forma cu prensa di Aruba por torah hunto cu otro, segun Denz. E trabou di prensa ta uno sumamente importante. Mester keda corda tur organisacion e importancia di rol di prensa den comunidad y asina aki Aruba y mundo henter ta informa na tur momento.


text:
Pronóstiko di tempu pa Kòrsou i bisindario bálido te djabièrnè mainta 6:00 o.l., 30 di òktober 2020.
Pronóstiko
Pronóstiko di tempu pa Kòrsou i bisindario bálido te djabièrnè mainta 6:00 o.l., 30 di òktober 2020.
Kompilá: djaweps 29 di òktober 2020, 05:00 o.l. 09:00 UTC).
Tempu: Shelu lo ta parsialmente te hopi nublá ku algun áwaseru lokal, miéntras bientu lo supla basta suave. Tambe tin posibilidat breve ku bos lo zona.
Temperatura máksimo lo alkansá 32ºC i temperatura mínimo 25ºC.
Solo ta sali 06:28 i ta baha 18:11 o.l.
Bientu: Direkshonnan entre ost i nortost i suak te moderá; forsa 2 te 4 (7 te 30 km/ora, 4 te 16 nudo). Den áwaseru, ráfaga te posiblemente basta fuerte; forsa 5 (31 te 39 km/ora, 17 te 21 nudo).
Situashon general: Yegada di un ola tropikal riba e parti oriental di Laman Karibe durante awe mainta, lo sòru pa e ambiente atmosfériko keda instabil den nos área durante e siguiente dianan i asina kontribuí na chènsnan mas grandi pa áwaseru riba i rondó di nos isla. E forsa di bientu, di otro un banda lo bira basta suak awe i persistí tambe den nos region durante e próksimo dianan. Mas ainda, tiki bientu huntu ku aktividat di áwaseru mas frekuente prinsipalmente durante e siguiente fin di siman, lo por kousa ‘di mas awa’ na e lugánan kustumbrá.
Kondishon di laman: Generalmente trankil ku altura di olanan di ménos ku 1 meter (3 pia).
Sistemanan signifikante di wer tropikal: Orkan Zeta a subi tera na e parti sùit di Estádos Unídos durante ayera nochi i a debilitá den un Tormenta Tropikal, miéntras e ta move lihé den direkshon nortost riba teritorio di nort Amérika. E siklon no ta un menasa pa Kòrsou.
Fenómeno spesial: Ningun.
Perspektiva te djasabra mainta: Parsialmente te hopi nublá i periodonan prolongá ku áwaseru, posiblemente kompañá pa welek i bos.
Meteorólogo: Coffie


text:
MANEHO DI GABINETE WEVER-CROES DEN CUADRO DI ORGANIZACIÓN GUBERNAMENTAL A DUNA RESULTADO POSITIVO
Un di e tareanan di Premier Wever Croes ta encera e area di Organisacion Gubernamental, “Overheidszorg”. OrganisacionGubernamental ta encera e actividadnan/trabounan regular den cuadro di entre otro e “Beleidsplan VerlagingPersoneelskosten'' (BVP).
2020 a trece hopi reto inespera pero a pesar di esaki algunaspecto importante cu a wordo trata tabata esfuersonan pa mitiga cantidad di personanan nobo cu ta cuminsa traha paLand Aruba, limita e reemplaso di trahadonan publico cu a,por ehempel baha cu pensioen, a reduci e cantidad di trahadonan publico cu tabata riba no activo, a atende cu e retodi trahadonan cu overtime y e problema di A.O. A base di e esfuersonan aki por bisa cu e tabatin resultado positivo pa e gastonan financiero.
Gastonan di personal a wordo reduci na aña 2020 di 475 miyon desde 1 januari 2020 te na 427 miyon na final di e aña(31 december 2020). Pues un reduccion di 48 miyon cu ta representa 10%.
Durante aña 2020 tabatin 63 beleidsadvies cu a wordoimplementa. Tambe organisacion y control interno naDepartamento di Recurso Humano (DRH) pa aumenta e calidad di servicio. Ademas a realisa diferente proyecto “E-government”, pa por digitalisa procesonan por medio di entre otro formularionan cu ciudadanonan por yena online.
Door di e reglanan di distanciamento fisico cu mester a wordoaplica durante 2020 a bin hopi cambio den e forma di traha. E tabata di suma importancia pa departamentonan modernisanan forma di traha.
Pa locual ta trata personal, 142 persona a sali for di servicio di Land Aruba na aña 2020. 5% a fayece, 9% a wordo kita(disciplinair ontslag), 17% a bay a base di terminacion di nan contract, 17% a tuma VUT, 23% a yega edad di pensioen y 28% a retira riba nan mesun boluntad.
Pa locual ta e situacion actual di e categoria ‘no activo’, e vision di Gabinete Wever - Croes ta pa e cantidad di personanan riba ‘no activo’ wordo reduci na 0.
Prome di januari 2020 e cantidad tabata 27 y 31 di december2020 el a baha na 18. Mientrastanto 9 persona a wordo colocaden e diferente taskforce di crisis team y pues a restasolamente 9 mas. Di cual 5 di nan ta dificil pa por haya un funcion pa coloca nan aden. Cu e cifranan aki ta importante pa ilustra cu na inicio di Gabinete Wever - Croes, a topa cu 82 persona no activo den e asina yama ‘overtolligheidspoel’ sinembargo awe tin 9. E comparacion aki ta refleha un reduccion di 89%. Y lo sigui cu esfuersonan pa tin mihomaneho den cuadro di Organisacion Gubernamental


text:
Siman di Menos Salo – 17 mei pa 23 di mei 2014
Presion Halto: kico e ta?
Presion di sanger ta e forsa cu e sanger ta pusha contra e murayanan di e adernan ora cu e curason ta pomp. Presion di sanger ta wordo duna den dos midi. Uno ta e presion ora cu e curason ta pomp sanger den e curpa. Esaki ta wordo jama sistole, diastole ta e presion ora e curason ta yena bek cu sanger prome cu e siguiente sistole. Si algun di e presion aki subi y keda halto pa un periodo largo, e por haci daño na e curpa den diferente organonan manera entre otro curason, celebro y riñon.
Presion halto ta ora cu:
– presion sistolico/bovendruk ta > 140
– presion diastolico/ onderdruk ta > 90
Peligernan di presion halto:
Malesanan di curason y ader, stroke, problema cu e riñon y otro problemanan di salud
Na Aruba :
• Homber: 1 di cada 2 tin un presion halto (50%).
• Hende Muher: 1 di cada 3 tin presion halto (33%).
• Pashentnan interna pa motivo di stroke januari pa juni 2013, 3 pa siman.
• Mortalidad causa pa malesanan di curason y ader ta 33%.
Sintomanan: E condicion riba su mes no ta duna señal of sintoma. Pa e motibo aki bo por tin presion halto pa añanan largo sin cu bo sa. Durante di e periodo aki, e presion halto por causa daño na bo curason, ader, riñon y otro partrinan di bo curpa. Pa e motibo aki ta hopi importante pa midi bo presion, aunke bo no ta sinti nada. Si bo presion ta bon, mantene un estilo di bida saludabel pa mantene esaki. Si bo presion ta halto ta bon pa haci e cambionan necesario pa asina baha e presion y evita daño na bo organonan.
Kico por haci pa preveni?
• Baha man na salo: condimento, saus y sodium (salo)
• Haci actividad fisico (5x pa siman por lo menos 30 minut)
• Mantene un peso di curpa saludabel (BMI < 25).
Kalender di actividad durante Siman di Menos Salo
- 17 Mei:
– WGK Booth Gratis Control di Presion Renaissance Feria di Vivienda FCCA. 10.or pa 2.or
- 18 Mei
– Run/walk di ‘Gilette’ di dia 18 di mei 2014 pa promove actividad físico pa preveni/controla presión halto. Salida Compra NV salida 6.30am
– “Alcaso” Programa na Tele Aruba presenta pa Rafel Croes
– Bus di Salud den Bario
– 5 dia 5 districto den 5 minut haya sa bo Presion di Sanger.
- 19 Mei
– 7.30 am Coolfm Radio Programa
– 9.00 pa 11.00 Nos Mainta na Tele Aruba
– 8.00 pa 03.00 pm Bus di Salud na parkinglot Arubus na San Nicolas.
– Choices and Voices y Cerca Dika
- 20 Mei
– Bus di Salud Savaneta Caminda Grandi (Wintergarden) di 8 pa 3 .
– Power FM Juli JUli pa 9or am (Paradera)
- 21 Mei
– Bus di Salud na Santa Cruz, Parkinglot di WGK y CMB di 8 pa 3or pm
– Top Fm 95 pa 11or di mainta Programa Lyonel Dirksz.
- 22 Mei
– Bus di Salud Centro di Bario Noord , 8 pa 3 or pm
- 23 Mei
– IMSan 8 pa 12pm Fundacion CVA y AMA conhuntamente cu IMSAN controla presión y información di Ataca Cerebro Vascular.
– Bus di Salud Playa Pabou.


text:
Desde algun tempo caba noticia y rumor ta circula tocante partimento di tereno na aliadonan di e partido na mando. Ta facil pa pone esaki un banda como redashi di esnan den oposicion, pero e asunto ta bira otro ora den un corant ta sali publica corespondencia di despacho di e ministro concerni cu ta tira un luz diferente riba e asunto. For di e copia di un e-mail di secretaria di e ministro na representante di un compania local nos por conclui diferente aspecto preocupante. Un di e prome cosnan cu ta capta atencion ta cu e e-mail ta dirigi na e directora di Deshaun Development VBA, sra. M. Winterdal. Straño ta cu e e-mail na su persona ta bay na e-mail adres:leoncitaarends@yahoo.com. Esaki ta indica cu e locutora di un di e radionan fuerte di partido berde ta ricibi e corespondencia for di despacho di e ministro, cu no por haci si no a palabra y a duna e adres aki na e despacho pa manda corespondencia di e compania pa e persona aki y no pa e director, cu mester por tin su mes e-mail adres of un di e compania mes.
Seguidamente e contenido di e mensahe: ta manda urgi e compania pa corda paga e contribucion social cu aparentemente nan a palabra di duna un club deportivo di Playa Pabao. Esaki ta parce un condicion cu e ministro a pone pa pasa e tereno na e compania. E señora a haci un proposicion pa paga un suma di Afl. 5925,- na un causa social y ta e ministro segun e e-mail cu a dicidi cu e placa lo bay pa un club den su ‘teritorio politico’. Pregunta ta con por ta cu un ministro ta pone condicion personal na otorgamento di tereno. Como mandatario encarga e mester uza e poder cu a pone den su man na un manera obhetivo y sin distincion di persona. Na luga di haci esey e mes ta crea impresion cu aki ta trata di corupcion pasobra e hecho cu un persona o compania ta dispuesto di haci un donacion di escogencia di e ministro ta mustra caba den direccion di abuso di poder publico pa beneficia persona o instancia di su preferencia. Simplemente un ministro no por actua asina condicionando un acto formal di e pais cu su preferencia personal y mester ta obheto di investigacion si ta trata di custumber of incidente; den tur caso e ta algo grave.
Tin mas detaye interesante cu ta tira un luz dudoso riba e manera di opera di tanto e ministro como e empresa cu aparentemente no ta di e señora cu ta figura como directora. E compania lo mester a haci un peticion formal, cu firma di e director segun statuto registra na Camara di Comercio. Awor nan mester splica Aruba con por ta con den un despacho di un ministro nan ta palabra cu ora mester comunica cu e compania, esaki ta bay via e locutora di e canal di radio conoci. Esaki ta berdaderamente nivel di ‘republica bananera’ unda cu un ministerio cu mester respeta formalidadnan legal, ta ignora esaki y ta manda corespondencia pa un persona cu no tin ni remotamente un responsabilidad den e compania. Pasobra ora bo ta pone un ‘front’ na e compania, loke bo mester haci ta respeta e front y laga e persona aki haci su trabao como director.
Tur esaki no mester straña nos pasobra nos por corda cu den e caso di Roberto Rincón e como persona a haci un peticion pa e tereno na Barcadera, mientras cu e no tabatin ningun cargo den e compania y por lo tanto no por a haci peticion formal pa e compania. Naturalmente cu esey no a stroba e ministro pa pone su famoso ‘krabbel’ di ‘dezerzijds akkoord’ riba un peticion cu legalmente no bal e papel cu e tabata skirbi ariba. Pero ta parce cu den e negoshi aki nada ta stroba e mandatario di dal bay y comete e tipo di barbaridad aki di condiciona emision di erfpacht na donacion social di su gusto.
E pregunta grandi cu ta surgi ta: di cuanto caso asina nos ta papiando den e casi shete aña cu e ministro aki ta sinta na e puesto aki? Ta bira tempo pa autoridadnan hudicial cuminsa actua y por lo menos haci un investigacion preliminar pa haya sa con leu e mal uzo di poder aki ta bay. Den e caso aki ta dificil pa OM manera a yega di sucede den pasado bisa cu nan no sa lesa Papiamento pasobra e carta (cu ta mustra autentico) ta skirbi na Hulandes… Ta straño tambe cu fuera di e publicacion dialuna pasa di e copia di e carta, no tabatin ningun reaccion di banda politico, mientras cu su contenido ta suficiente motibo pa yama e ministro concerni bin duna cuenta di su custumbernan por lo menos no usual, pero posiblemente caso di abuso di poder y hasta di violacion di ley. Nos no por tolera e tipo di cos aki mas.


text:
CONSCIENTISACION PA HACI CITA PA HACI MAMOGRAFIA
Deteccion na tempo kiermeen tratamento na tempo
ORANJESTAD--October ta e luna cu nos ta para keto naconscientisacion na e malesa di cancer di pecho. Cancer ta un malesa hopi cruel y ta bati na porta di tur famia aki na Aruba. Cancer ta impacta no solamente e pashent pero henter e famia.
Tur aña, e di tres diabierna den luna di October, ( e aña aki 15 di October) ta wordo celebra como Dia di Mamografia.
E diaaki, hunto cu Luna di Conscientisacion di Cancer na pecho, ta comprometi pa trece conscientisacion den hende muhe pacuida nan mes y pa specialmente tuma tempo pa haci nan citapa haci nan mamografia. Deteccion na tempo kiermeentratamento na tempo y ta e diferencia entre bida y morto. Prome Minister Evelyn Wever-Croes ta encurasha tur hendemuhe na Aruba pa haci nan cita pa haci un mamografia.
“Cancer di pecho ta afectando hopi hende muhe na Aruba. Si bo detecte trempran bo por atende cu ne na un forma mas efectivo. Mi ta bisa esaki pasobra mi a wake den e hendenancerca di mi. Mas trempan bo detecte, mas trempan bo lo sali di e tratamentonan.
Como hende muhe nos mester cuida nos mes pasobra ta nosmester cuida di nos famianan. Nos ta stima nos yiunan, nospareha, nos mayornan, nos amiga y amigonan y pa nos atendecu nan y yuda nan, nos mester cuida nos mes prome.
P’esey mi ta haci un apelacion na tur hende muhe durante e luna di conscientisacion di cancer na pecho, tuma tempo paexamina bo mes y si bo ripara cualkier cos cu no ta usual tumacontacto cu bo dokter.
Haci bo mamografia, cuida bo mes pa asina bo por cuida di bo famianan”.
Ban sea consciente durante henter luna di October y busca y keda na altura di tur informacion cu ta sali den e luna aki pa asina nos por cuida miho di nos salud y pa conscientisa otrohende muhe pa nan cuida tambe.


text:
E ultimo fecha di Play-Off Division Honor a duna nos hopi drama ora cu Dakota y Estrella a bai den nan wega cu Britannia y Nacional respectivamente, empata riba e tabla di posicion cu shete punto y tambe den ‘doel-saldo’, solamente Dakota cu un gol mas anota cu Estrella te cu awor ta e minimo diferencia entre nan dos. Mientras cu Dakota a enfrenta Britannia na CDGT na Dakota, Estrella a enfrenta Nacional na CDFF na Noord simultaneamente.
Dakota a cuminsa su wega di biaha tirando den atake ya cu nan mester a sigura un victoria “cuesta lo que cuesta”, esey ta e mesun situacion cu Estrella den nan wega na Noord.
Britannia a presenta cu un planteo tactico defensivo pa preveni un derota, dunando Dakota basta posesion di bala na comienso di wega. E “Abejanan” a logra anota nan prome gol na minuut 6 caba ora cu Albert Francis a touch e bala den gol despues cu e portero hoben di Britannia, Kevin Vermeer, a basila despues di un cruce den area penal, bala a colga dilanti gol permitiendo Francis habri marcacion.
Mientras cu na Noord, Nacional a bay ariba den marcacion na minuut 15 pa medio di Bryan Bedoya. Estrella a hunga e wega sin algun hungado clave manera Phaedrick Baromeo y David Dubero pa via di lesion y Norviannel Naar y Alex Hassel door di suspension.
Na CDGT despues di e prome gol, apesar di a mantene control di wega, Dakota su yegadanan a bira menos skerpi. Britannia tambe a “settle down” riba cancha hayando e bala mas frequente cu algun yegada di peligro. Ta te na minuut 39 e di dos gol di Dakota a yega den pia di e incansabel Ricky Hodge cu a los un tiro potente for di pafo di area penal na banda robes, un joya di un gol cu a lanta Dakota for di sonjo despues cu nan a cuminsa hunga slordig pa un rato.
Asina halftime a bay aden na “Guillermo Trinidad” cu e marcacion 2-0 pa Dakota. Na “Frans Figaroa” e wega a drenta descanso cu Nacional den bentaha di 1-0.
E di dos tempo na Dakota a sigui cu mesun tono, Dakota skerpi atrobe den e prome parti di e etapa complementario. E presion riba e defensa di Britannia tabata grandi y na minuut 50 caba ora cu un cambio di wega pa nan banda drechi a termina den un intercepcion di Albert Francis, cu a lora e bala pa Ricky Hodge cu tabata drentando den mei mei di area penal pa fusila e portero Vermeer pa hasi e wega 3-0 pa Dakota.
Na Noord, Estrella a corta bentaha den anotacion cu un gol di Joel Geerman na minuut 71 y 5 minuut despues Jean Pierre Van der Linden a hasi e wega 2-1 pa e “Naranjadanan” cu awor lo tabatin mester di dos gol so pa empata Dakota den “doel-saldo”, si Nacional no anota mas.
Dakota no a logra sigui cu nan wega skerpi cu nan a cuminsa cu ne, mientras tanto Britannia hasta cu algun yegada di peligro cu lo por a complica Dakota si nan a concretisa. E wega a bira duro tambe entre tanto cu hopi carchi, hasta tres cora, incluyendo uno insolito pa Keano Maduro di Dakota, cu a complica su participacion den e siguiente wega cu por ta play-off final.
Mientras cu na Noord, Devis Oliveros a hasi e wega 2-2 cu su gol pa Nacional na minuut 81, poniendo Estrella bek na borde di eliminacion, pero, ta Anwar Kock di Estrella a pone su ekipo bek den bentaha 3-2 na minuut 87. Estrella ainda faltando dos gol pa bay final a sigui busca y a tira dilanti pa busca e golnan cu tabatin mester. Cu e wega na stadion Guillermo completa cu e anotacion di 3-0 pa Dakota, cu awor mester a sinta spera y wak ta kiko ta evolviendo na Noord.
Na Noord tabata puro drama awo, ya cu Estrella tirando dilanti buscando dos gol mas pa bay final, a haya un penalty den extra tempo na minuut 90+5 unda Anwar Kock a anota cu e tiro di penalty pa hasi e wega 4-2 pa Estrella, faltando un gol so mas pa elimina Dakota, cu tabata sinta riba tereno na CDGT wardando e resulatdo aki, y pa nan mes bay final contra Nacional. Faltando menos cu un minuut, Estrella a tira dilanti pero no tabatin tempo pa mas, nan a keda “kort” un gol so pa bay final, lastima, pero Futbol t’asina.
E agonia di Estrella na Noord ta den comparacion cu e hubilacion di Dakota na stadion Guillermo Trinidad, nan a celebra sin fin hunto cu nan fanaticonan den tribune, hasta lagrimanan a cai, pero ta lagrimanan di alegria, Futbol ta duna esey tambe.
Asina ta cu Dakota lo bay enfrenta e campeon nan saliente Nacional den e final cu lo cuminsa e Diaranson venidero dia 27 di Juni, e prome wega di dos y si mester lo tin un di tres wega. Gran final anto, Nacional vs Dakota pa e campeonato Division Honor 2017-2018, Futbol Aruba lo t’ey sigur.


text:
Pronóstiko di tempu pa Kòrsou i bisindario bálido te djadumingu mainta 06:00 o.l., 30 di yüli 2017.
Pronóstiko
Pronóstiko di tempu pa Kòrsou i bisindario bálido te djadumingu mainta 06:00 o.l., 30 di yüli 2017.
Kompilá: djasabra 29 di yüli 2017, 05:00 o.l. (09:00 UTC).
Tempu: Shelu ta por lo general parsialmente nublá ku chèns pa algu di áwaseru durante oranan di mainta.
Temperatura máksimo lo alkansá 33 ºC i temperatura mínimo 27 ºC.
Solo ta sali 06:22 i ta baha 19:02 o.l.
Bientu: For di direkshon ost i moderá te basta fuerte; forsa 4 te 5 (20 te 39 km/ora, 11 te 21 nudo). Prinsipalmente den dia, ráfaga de bes en kuando te fuerte; forsa 6 (40 te 50 km/ora, 22 te 27 nudo).
Situashon general: Durante e pròksimo 24 ora no ta antisipa muchu kambio signifikante den e kondishon di tempu ku tin aktualmente. pesei un wer seku lo prevalesé. Mas aleu fluho di bientu por lo general moderá tambe lo mantené un kondishon di laman moderá pa e próksimo dianan.
Kondishon di laman: Moderá ku altura di olanan entre 1 i 2 meter (3 pa 7 pia).
Sistemanan signifikante di wer tropikal: Ningun
Fenómeno spesial: Ningun.
Perspektiva te djaluna mainta: Generalmente parsialmente nublá i seku.
Meteorólogo: Abraham.
E próksimo boletin di tempu lo wòrdu publiká djasabra 12:00 o.l. (16:00 UTC).


text:
UN BIAHA mas nos ta pará dilanti elekshon. Un biaha mas pueblo di Kòrsou ta den e ambiente di propaganda na radio, televishon i korant. Tur tipo di bandera riba kaya, bishita di polítikonan na nos porta, ken tin falta ken no tin falta, ken por ken no por, en todo kaso un kantidat di ekspreshon rondó di elekshon. Kòrda si ku e elekshon aki no tabata den ‘planning’. Ta ‘issue’-nan di prinsipio a okashoná e situashon i gobièrnu a yama elekshon promé ku el a pèrdè sosten den Parlamentu. Abo komo suidadano sa kon importante bo derecho di voto ta? Semper mi tabatin e pregunta dikon nunka nos no ta rekordá e prinsipio ku a instalá elekshon liber pa nos pais. Dr. M.F.da Costa Gomez tabata e promé polítiko ku a inisiá e lucha kontra dominio kolonial pa establesé outonomia riba 15 desèmber 1954. A instalá elekshon liber kada kuater aña den pais su areglo de estado. Meta di elekshon ta pa pueblo para ketu na gobernashon di pais i vota pa un Parlamento nobo. E Parlamento nobo ta tuma posishon di e Parlamento saliente i ta forma un gobièrnu nobo. Pueblo para ketu… bo sa ki balor bo tin awor, bo sa kuantu bo ta bal awor, bo tabata sa ku bo tin mas poder ku e polítiko ei. Te ku poko dia ei ku bo tabata ‘loko loko’ pa bo por a topa ku un polítiko, aworakí bo ta bai topa e polítiko aki ‘pa loko’. Pueblo den bo man bo tin un arma, e arma ku bo tin ei bo por skohe tres kos, bo futuro, futuro di pais òf futuro dje polítiko. Nos tin algun siman pa nos sinta analisá profundamente kiko nos ta bai hasi dia 19 di òktober i medionan di komunikashon tin un tarea importantísimo pa konsientisá pueblo pa hasi su eskoho. Mi ke animábo pueblo ‘apesar ku bo ta kansá i fadá di baibinnan di polítikonan, bo mester bai vota si, pero laga bo konsenshi, bo sano huisio, bo balor propio i dignidat hiba bo na un eskoho ideal pe pais’. Echo ta e mundu ku polítikonan ta bibando aki na Kòrsou, pueblo no tin pia pa karg’é mas. Skucha nan, analisá nan bon profundo, pa despues di 19 di òktober nos tur tin e satisfakshon i mira bèk ku porfin e biaha aki si pueblo a tuma e mihó desishon di historia. No laga ni bandera, ni steker, ni T-shirt, ni ambiente i tampoko emoshon di elekshon konfundíbo. ‘Wake up’ i ban pa e realidat.
QUILLAN SILVANO
Kòrsou


text:
Den Haag – Minister Plenipotenciario Guillfred Besaril recientemente a ricibi bishita di e embahadora di Nigeria na Hulanda dr. Eniola Olaitan Ajayi.
Meta di e bishita di embahadora Olaitan Ajayi ta pa cera conoci cu e representante di Aruba na Hulanda y alabes e ta haya hopi importante pa mantene bon contacto cu tur e paisnan den Reino Hulandes.
Durante di e bishita a papia riba diferente topico, manera enseñansa y salubridad publico. Embahadora Olaitan Ajayi a bisa Minister Besaril cu Nigeria ta hopi interesa pa papia cu Aruba riba manera pa desaroya e sector di turismo. Nigeria ta reconoce cu Aruba tin hopi experticio riba e tereno aki y pesey embahadora Olaitan Ajayi a bisa cu e ta planea pa bishita Aruba fin di November e aña aki y asina banda di otro compromisonan, intercambia di idea riba esaki cu ATA.
Minister Besaril a bisa embahadora Olaitan Ajayi cu Arubahuis sigur lo brinda tur sosten nesesario conhuntamente cu Aruba pa haci e bishita uno exitoso.
Como aprecio pa e bishita a tuma lugar intercambio di regalo entre embahadora Olaitan Ajayi y Minister Besaril.
Nota pa redacion: E potretnan ta cortesia di Cas di Aruba


text:
Geplaatst op 27 November 2017 dor di Ministerio Desaroyo Ekonómiko
WILLEMSTAD- Minister di Desaroyo Ekonómiko, Steven Martina a tuma nota ku e adaptashon di prima di seguronan WA (“wettelijke aansprakelijkheid” o ‘tersera parti’) a trese bastante konsternashon den nos komunidat. A base di esaki sr. Martina ke aklará ku e subida di 13,5% ta trata di un preis máksimo ku kompanianan di seguro por apliká den kaso di subida di e prima aki.
T’asina ku Gobièrnu di Kòrsou tin e deber pa revisá i adaptá e preis di, entre otro seguro WA. Esaki di akuerdo ku e ordenansanan di ‘Preis’ di 1961 i ‘WA’ di 1978. Adaptashon di preis ta sosodé en konekshon ku subida di gastunan di bida, preis di e produkto i kostonan di inflashon.
Den kaso di seguro WA, pa motibunan pafó di e esfera di influensia di Minister Martina e intentonan pa adaptá e prima despues di 1999 no a kristalisá. Konsiderando e subida di gastu den e último 18 añanan, kompanianan di seguro a duna di konosé di no por sigui brinda e produkto aki na un manera responsabel si no bini un adaptashon den e preis. Gobièrnu di Kòrsou a konstatá a base di investigashon i konseho di ekspertonan ku ta nesesario pa adaptá e prima di seguro WA. Sinembargo, si lo mester a hasi e adaptashon aki di akuerdo ku análisis di ekspertonan den e materia, esaki lo por a nifiká un oumento di te ku 37% di e prima. E trayekto di análisis a finalisá na dezèmber 2016 kaminda a manda un proposishon pa gobièrnu pa un oumentu máksimo di e prima ku 13,5%. Konseho di Minister a bai di akuerdo na febrüari último ku e proposishon pa e oumento di e prima. Despues di aprobashon di Konseho di Minister, e trayekto di finalisashon i adaptashon di e lei dor di e diferente instansianan a kontinuá. E trayekto aki a finalisá na sèptèmber di 2017. Pues na momentu ku sr. Martina a okupá e puesto di minister di Desaroyo Ekonómiko na yüni e aña aki, ya e trayekto a kana yega na punto pa reforsá e lei
Pa por protehá nos komunidat di un subida demasiado drástiko di e seguro di WA, gobièrnu a skohe konsientemente i ratifiká e desishon ku lo no subi e seguro ku 37%, segun kalkulashon di ekspertonan, pero te na un máksimo di 13,5%. Esaki ta nifiká pues ku e kompania di seguro por opta semper pa un porsentahe mas abou ku e máksimo di 13,5% stipulá pa gobièrnu pero en todo kaso lo no tin mag di surpasá e subida di 13,5%.
Tur subida di preis ta doloroso pero ta di lamentá ku tin sierto informashon inkorekto sirkulando. Ta keda na kada kompania di seguro kiko e ta hasi ku e márgen ku el a haña i ta keda na e kliente pa skohe kua kompania di seguro e ke sigurá su mes serka dje, a base di preis, kalidat di servisio i pakete di produkto.


text:
Directiva di Dutch Caribbean Nature Alliance (DCNA) a tene recientemente su prome reunion di Hunta pa aña 2021 den un entorno mixto virtual y -den persona-, na unda a tuma decisionnan y a discuti strategianan cu ta crucial pa garantisa continuacion di e actividadnan di maneho di conservacion ehecuta door di Organisacion di Maneho di Parke di tur e seis islanan di Caribe Hulandes. Originalmente a plania un reunion -den persona- pa Sint Maarten, pero debi na aumento di caso di COVID19 na e islanan ABC, a dicidi di organisa un reunion mixto, na cua algun miembro a participa desde Sint Maarten, mientras cu otronan a participa desde nan respectivo ubicacionnan den henter Caribe Hulandes y Hulanda.
E reunionnan di Hunta di DCNA ta fundamental pa discuti y traha strategia pa e forma mas eficaz pa apoya e organisacionnan di maneho di e areanan protegi den Caribe Hulandes, specialmente den bista di e desafionan importante provoca pa e pandemia mundial di Covid-19 y otro presionnan cu Maneho di Parke ta wordo confronta cu ne. E organisacionnan di Maneho di Parke tambe tabatin oportunidad pa update otro di algun di e desafionan y exitonan cu nan ta experimentando den e parkenan a medida cu nan ta continua salvaguardando naturalesa den Caribe Hulandes. Tambe nan a tuma varios decision di gobierno, incluyendo decision relaciona cu bon maneho financiero, e desembolso di Conservation Trust Fund y e apoyo cu red di DCNA ta brinda den termino di su lobby regional y internacional den nomber di e organisacionnan di conservacion den Caribe Hulandes.
E red di conservacion di DCNA ta brinda apoyo na e Organisacionnan di Maneho di e Areanan Protegi na e seis islanan di Caribe Hulandes: Fundacion di Parke Nacional di Aruba, STINAPA Bonaire, CARMABI Curaçao, STENAPA St. Eustatius, Saba Conservation Foundation y Sint Maarten Nature Foundation. Un otro componente critico discuti durante e reunion di Hunta ta e importancia di implementacion di un strategia cu lo yuda fomenta desaroyo di turismo sostenibel pa e islanan, permitiendo Caribe Hulandes sali di e desafionan provoca door di e pandemia cu un mayor enfoke riba economia berde y blauw. Aparte di e manehadonan di conservacion y e diferente expertonan di Hunta di DCNA, a participa tambe observadonan di World Wild Fund for Nature the Netherlands (WWF-NL), International Union for the Conservation of Nature (IUCN-NL), BirdLife Netherlands, Observation International y Ministerio di Agricultura, Naturalesa y Calidad di Alimento (LNV) den e ultimo reunion di Hunta di Directiva di DCNA.
E proximo Convencion di DCNA ta plania pa dia 22 y 24 di november na Corsou. E convencion di DCNA no tin solamente reunion di Hunta di DCNA riba agenda, pero tambe varios tayer pa e organisacionnan di maneho di e seis islanan di Caribe Hulandes, cu ta reuni institucionnan cientifico, interesadonan local y embahadornan di naturalesa hubenil pa intercambio di conocimento y creacion di capacidad.


text:
Nan ta bisa cu desayuno ta e cuminda mas importante di un persona su dia! Ora bo lanta di soño, kisas bo a keda sin come pa 10 ora. Un bon desayuno ta yuda bo haya energia y e nutrientenan pa bo curpa. Esaki ta duna bo e energia cu bo mester pa concentra riba bo trabou of na scol. Tin biaha nos ta come e mesun desayuno tur dia, kisas e ta pastechi, kroket, webo cu pan of crackers. Pero aki bo lo haya 3 receta saludabel y diferente pa incorpora den bo desayuno!
1. Overnight Oats
Avena ta un grano cu hopi fibra y antioxidante, tambe e ta hopi versatil! Bo por haci hopi receta cu ne; por traha oatmeal, muffins, pancakes y ‘overnight oats’. Pa ‘overnight oats’ bo mester 4 ingrediente so: ‘rolled oats’, lechi, yoghurt y bo opcion di sucu (honing, sucu bruin of agave).
E proporcion di avena y lechi mester ta 1:1, mas e mita di e yoghurt. Ta mix tur e ingredientenan den un copi y ta lage den frigidaire durante anochi. Por ser creativo y agrega chuculati, fruta of jam.
2. Chia Pudding
Simia di Chia tin hopi fibra, proteina y antioxidante, y e ta abou den caloria! Pa traha pudding di Chia mester 3 ingrediente so, esakinan ta: Chia, lechi y sucu. E ratio ta 1 cuchara di chia y ¼ copi di lechi y e cantidad di sucu cu bo ta prefera. Awo ta mescla tur e ingredientenan aki den un copi te ora cu e simianan di chia ta mescla den e lechi. Ta pone esaki den frigidaire pa minimo 2 ora.
3. Nice Cream
Esaki ta perfecto ora bo tin gana di come un ijscream, pero mas saludabel. Esaki ta hopi facil pa traha. Pa traha e Nice Cream basico, mester un ingrediente so: Bacoba.
Ora e bacoba a hecha un tiki ta pela e bacoba, corte den pida chikito y pone den freezer. Ora e bira duro, ta pone den osterizer y ta mescle te ora e haya e consistencia di un ‘soft serve’. Por pone topping manera strawberries, blueberries, chocolate chips of yoghurt.


text:
Pregunta di mas Frekuente (FAQ)
Mi ta obligá pa registrá mi yu?
Bo yu tin e obligashon pa sigui enseñansa riba e promé dia di luna despues ku el a kumpli 4 aña. Esaki ta nifiká ku e yu ta obligá pa bai skol.
Pues registrashon di bo yu ta nesesario den kaso ku bo ke pone bo yu na un di e skolnan básiko regular ku gobièrnu ta finansiá.
Tin sentido pa registrá mi yu mas trempan ku ta posibel?
Esaki no tin sentido. Solamente muchanan ku ta hasi 4 aña entre 1 di mei 2017 i 30 di aprel 2018 por wòrdu registrá promé ku 1 di april 2021. Lo no atendé registrashon di muchanan ku ta mas chikitu òf mas grandi.
Mi a lubidá di registrá mi yu promé ku 1 di aprel, kiko mi mester hasi awor?
Manda un meil mas pronto posibel na info@aanmeldenbasisonderwijsbonaire.com. Despues di esaki lo bo risibí un mensahe ku ta indiká kua ta e posibilidatnan.
Lo no por tene kuenta mas ku bo(so) preferensia pa un skol en partikular na momentu di inskripshon di e yu.
Tin mas skol básiko na Boneiru?
Si, na Boneiru tin un skol básiko mas ku yama Aquamarin, esaki ta un skol privá.
Het Koraal, ta un skol partikular den eskala chikitu pa enseñansa na midi pa muchanan ku nesesidatnan edukativo spesial. Bo ke registrá bo yu pa un di e skolnan menshoná akiriba? Tuma kontakto direkto ku e skol mes.
E fundashon pa enseñansa públiko (Stichting Openbaar Onderwijs) ta responsabel pa enseñansa na Kolegio Strea Briante, e skol akí ta brinda enseñansa pa muchanan ku un nesesidat di enseñansa spesial.
Tin siguransa ku mi yu ta haña un kupo na e skol ku ta nos promé eskoho?
Nò, esaki no ta e kaso semper, si e ta logra, ta dependé di e kantidat di kupo disponibel i e kantidat di registrashon pa e skol en kuestion.
Si no ta logra akomodá e yu na e skol ku ta bo(so) promé eskoho, e ora ei ta konsiderá si por akomodá e yu na e skol ku ta bo(so) di dos eskoho.


text:
Prome Minister Evelyn Wever-Croes: Prome Minister y famia ta desea e pueblo di Aruba un:FELIZ DIA DI FAMIA“Cada famia ta un ekipo cu por enfrenta e retonan cu cada famia ta encontra”
Prome Minister Evelyn Wever-Croes:
Prome Minister y famia ta desea e pueblo di Aruba un:
FELIZ DIA DI FAMIA
“Cada famia ta un ekipo cu por enfrenta e retonan cu cada famia ta encontra”
Mundo awe ta celebra Dia di Famia. Ora cu nos ta papia di famia, di biaha nos ta ilustra den nos mente un tata, un mama, yiunan, welo y wela, omo y tantanan, nietonan. Nos ta pensa riba recuerdonan di momentonan comparti, riba fiestanan, comemento hunto tur diadomingo, biahenan hunto ta hasta riba e momentonan difisil cu cada famia ta enfrenta.
E famia ta e prome pilar di tur sociedad, e luga na unda nos ta crece y wordo forma como homber y muhenan. E famia ta e prome instituto na unda nos ta wordo educa y nos ta siña e balor y principionan moral. E famia ta e prome union na unda nos ta siña stima otro y ta forma lasonan mas profundo. E famia ta e prome ambiente na unda un mucha ta experimenta amor y ta crece cu confiansa y siguridad den un mundo demasiado agita. E famia ta e espacio unda cu e vocacion di sirbi otro, solidaridad cu otro, responsabilidad un cu otro, tolerancia, honestidad, respet y tur norma y balornan ta wordo funda y inculca. E famia ta e laso na unda cada un persona ta central.
Desde comienso di gobernacion, Gabinete Wever-Croes a dicidi di pone e ser humano central den e gobernacion aki pa asina cambia e enfoke di e desicionnan di Gobierno y pone mas enfasis riba cada persona cu ta biba riba nos isla. Prome Minister Evelyn Wever-Croes, cu esaki den mente, a declara aña 2019 como Aña di Famia y Cuido di nos Muchanan.
Riba Dia Internacional di Famia, laga nos tur brasa nos famia y haci promesanan di nobo cu nos lo cuida di otro. Como famia nos tur mester tin e meta pa e fundeshi familiar y e balornan universal engrandece y alabes haci e base entre famianan, amistadnan y colegialidad bira mas fuerte. Cada famia ta un ekipo cu por enfrenta e retonan cu cada famia ta encontra. Un fundeshi solido di un famia solido por yuda nos generacionnan bira exitoso den bida.
Prome Minister Evelyn Wever-Croes y famia ta desea e pueblo di Aruba un Feliz Dia di Famia.


text:
Den mesun empresa trahado no por ricibi FASE mientras otro ta ricibi Subsidio di Salario
Un dunado di trabou no por tin algun trahado den FASE y algun trahado ta wordo paga por medio di Subsidio di Salario
Den un temporada cu tin hopi informacion cu mester tene na cuenta cune SVb kier clarifica y elabora ariba e programanan di sosten financiero FASE y Subsidio di Salario.
Subsidio di Salario ta un sosten financiero pa empresanan local cu a consecuencia di e situacion actual causa pa e pandemia COVID-19 ta sufri un perdida di entrada di benta di por lo menos 25%. E meta principal di e programa di Subsidio di Salario ta pa mantene mas trahado cu ta posibel den servicio maske cu tin menos (of no tin) actividad economico y pa garantisa pago parcial di salario. E programa aki ta bay via SVb.
FASE ta un sosten financiero dirigi directamente ariba e persona cu a perde trabou of ta trahando hopi menos ora. E persona ta aplica directamente via e FASE Helpdesk pa e sosten.
Mirando cu e dos programanan aki ta core na mes momento ta importante pa menciona cu den 1 compania no por tin algun trahado cu ta ricibi sosten financiero por medio di FASE y pa otro trahado e dunado di trabou ta aplica pa Subsidio di Salario. Esaki no ta posibel. Tur trahado ta ricibi sosten por medio di FASE of tur trahado ta ricibi ayudo por medio di Subsidio di Salario via su dunado di trabou.
Pa pregunta relaciona cu Subsidio di Salario tin un Service Center. Por tuma contacto cu e Service Center via mail na loonsubsidie@svbaruba.org. Tambe por subi ariba e pagina di SVb www.svbaruba.org y bay na e topico Subsidio di Salario (na Doño di Trabou).


text:
Internacional: Na 1998 Google a lanta. E nomber di google ta un wega di palabra “Googol” un termino matematico cu tin e significacion di un cifra cu hopi cero su tras.
Alfabet, INC. empresa principal di google a duna mas di 127.500 empleo dia 30 di juni 2020.
Tur encuesta tawata mustra cu den October 2020 Google tawata wordo usa pa 88% di e usuarionan cu ta haci uso di e sistema online. Usuario nan di China ta e unico nan cu no ta hasi uzo di e servicio di Google pa e motibo cu e pais tin e sistema aki blokia.
E meta principal di e fundadornan Sergey Brin y Larry Page tawata pa construi un sistema di buskeda riba internet mas liher. Awe e Google ta celebra 23 Aniversario orguyosamente cu un totalidad di 1Millon usuario pa dia.


text:
KRALENDIJK – Koalishon di Boneiru ta tambaleá despues di un kiebro di konfiansa entre Union Patriótiko Boneriano (UPB) i Frakshon Santana.
Rafael Santana, e úniko miembro di konseho insular di Frakshon Santana, a yama djabièrnè anochi huntu ku su diputado Hans Els un konferensia di prensa ku urgensia pa ekspresá nan malkontentu tokante e relashon ku UPB.
Pa basta tempu tin deskordia denter di koalishon. Siman pasá e dos partidonan tabata den klinch ku otro tokante e tempu pa tene un referendum konstitushonal riba futuro di Boneiru.
WEB
Djabièrnè 14 di febrüari e hèmber a yena te pasa over serka Santana i Els. Durante un importante reunión di grupo di trabou ku representante di Hulanda, Saba i Statia tokante kuido di salubridat, Els a hañ’é ku un dokumento di dos página prosedente di UPB ku e mester a firma inmediatamente. Tabata trata di un dokumento pa kaba di krak e defensa rondó di e rapòrt di investigashon tokante mal gobernashon durante privatisashon di e kompania Water- en Energiebedrijf Bonaire (WEB). Tabatin purá pasobra otro siman lo a papia tokante e rapòrt di investigashon den ‘Tweede Kamer’.
Els: “Mi a nenga di firma direktamente sin hiba konosementu di e kontenido i profundisá mi mes den dje. Despues mi a haña sa ku ta un abogado a traha e dokumento ku tabata konsistí di 46 blachi, miéntras ku mi a haña solamente 2 blachi pa mi mira. Esei ta manipulashon.”
Nibud
Mesun dia UPB a violá otro palabrashon ku Frakshon Santana dor di publiká sifra di e sumanan mensual ku un kantidat di situashon di famia mester tin na entrada. E investigashon di Nibud di Hulanda ku a keda hasí riba enkargo di gobièrnu insular, ta mustra klaramente ku bonerianonan ta bibando hopi bou di nan nivel di entrada.
Oposishon tin simannan largu ta pidi sifra. Els ta splika durante e konferensia di prensa ku el a palabrá ku representante di Reino Wilbert Stolte i ku lider di UPB James Kroon ku pa e momentonan akí lo no trese e sifranan akí dilanti. Esaki lo sosodé ora e rapòrt keda tratá ku bestuurscollege i ku konseho insular. Tras di su lomba èks-diputado Burney Elhage a laga publiká e sifranan dor di departamento di Komunikashon di e Kuerpo Públiko Boneiru, di akuerdo ku Els.
“E komunikado di prensa no ta aprobá”, asina Els ta bisa. “El Hage dos bes tras di mi lomba a saka un komunikado di prensa, mientras ku e investigashon di Nibud tabata bou di embarbo. No ta asina bo ta trata ku bo partner di koalishon. Asina no tin konfiansa.”
Santana no ta indiká klaramente kiko e kiebro di relashon ta nifiká. “Nos no ta keda tratá ku rèspèt i ta violá palabrashonnan denter di koalishon. Nos no por laga esaki sosodé.” Santana ta terminá ku e palabranan ku“e porta a sera, pero no tin kandal riba dje. Tin un gobièrnu i un koalishon, pero tur kos por sosodé, pasobra nos no ta manipulabel.”
Outor Belkis Osepa


text:
BANCO CENTRAL Y AHATA CU CONSEHONAN POSITIVO Y PUNTONAN SIMILAR PA ACUERDO DI GOBERNACION
Diahuebs mainta e reunionnan cu stakeholders en conexion cu formacion di Gabinete Wever-Croes a continua. A reuni cu Banco Central y cu AHATA. Ambos reunion a bay bon cu intercambio di informacionnan.
Sra. Jane Semeleer di Banco Central a enfatisa hopi riba nos fundeshi monetario financiero pero tambe riba e desaroyo economico y unda gobierno kier hiba Aruba den e siguiente añanan.
“Akinan nos no ta papia caba di ‘business as usual’ pasobraesey lo ta algo cu no ta factibel mas. Mi ta kere e pandemia a siña nos tur esey y con nos ta transforma nos modelo economico pa asina cada ciudadano por crea su propio progreso y bienestar”.
Cu sra. Tisa LaSorte di AHATA a toca e tema cu ta di relevancia cu turismo. Indudablemente AHATA a trece tambe padilanti e importancia di participacion di gobierno den e sector aki. Reforma fiscal tambe ta un tema cu a wordo trata. Tambe a pidi atencion pa temanan urgente manera e status di nos planta di RWZI, problematica di UTV/ATV, temanan di ley laboral y recomendacionanan pa BTW of e tipo di reforma fiscal.
“Mi tin cu bisa cu tur dos reunion a bay positivo. No solamente conseho a wordo duna sino tambe hopi indicacion cu puntonan similar cu nos por uza como gobierno nobo den nos acuerdo di gobernacion. Esey ta mi meta di e reunionnan aki”.
E dos reunionnan di diahuebs ta e ultimonan pa e siman aki debi na otro compromiso di Prome Minister. Di diabierna pa awor a reuni cu 35 stakeholders. E reunionnan a tuma luga di e forma mas transparente posibel na unda a pidi e stakeholderspa duna un declaracion na prensa depsues di cada reunion y contesta e preguntanan cu prensa a prepara pa nan.
“Nos ta aprecia e papel importante cu prensa ta hungando den e parti aki di formacion di Gabinete Wever-Croes, treciendo tur e informacion aki padilanti pa pueblo por ta bon informa di tur detaye cu ta wordo treci den e reunionnan cu stakeholders”, Prome Minister Evelyn Wever-Croes a termina bisando.


text:
Hospital orguyoso di tin hende cu por conta riba dje Kay-Linda Dedier ta empleado di luna di maart
ORANJESTAD, Aruba - 14 di april 2021: Tur luna Dr. Horacio E. Oduber Hospital ta saca su empleado di lunadunando asina reconocemento na esnan cu ta sobresali. Den un ambiente di sorpresa a duna di conoce cu Kay-Linda Dedier t’e empleado di luna di maart. Ela wordo nomina door di ful e team di finanzas cu bunita palabranan describiendo tur motibo pakico e merece di haya e bunita titulo aki.
Kay-Linda ta manager Financiële Administratie y e tin mas cu diescuater aña trahando den Hospital cu un super bon team. Semper e ta bisa cu hunto ta hacie y e tin respet p’e team y vice versa. Administracion ta encera tur cos pa loke ta finanzas; nan ta percura pa pagonan di vendors, payroll ytambe traha diferente raport. Semper tin algo cu ta pasa of algo nobo ta drenta. E departamento tin su retonan pero comonan ta un team hopi uni, e team ta hacie hunto. “Esey ta e particu mas mi ta gusta di mi trabou”, el a duna di conoce. Tur diatin algo nobo pa siña.
Nancy Laclé, lider di team di accounts payable, a duna di conoce cu Kay-Linda a drenta casi mesun temporada cu ne y e no tin palabra cu por describe con bon nan comunicacion ta. E sosten cu ta haya di dje y e por yega cerca dje cu cualkierpregunta. Tambe Kay-Linda ta un persona cu ta brinda e forma pa otro desaroya nan habilidad. “Bo ta haya chens di “zoek het uit” y pa bo mes bay padilanti den bo cosnan.” Semper Kay-Linda ta eynan pa duna sosten y apoyo.
Lilian Bislick a duna di conoce cu pa su persona y tambe otrocolega Kay-Linda ta nifica hopi. Esaki ta paso cu e ta pushanan tur dia pa saca lo miho. E ta un persona cu hopicomprension. E departamento ta consisti di 98% di hendemuhe y tur tin nan caracter. Lilian ta conta cu aunke tin biahanan ta fastioso, toch e sa di compronde nan. Kay-Linda ta yuda su coleganan den tanto trabou como personal. Masha pabien Kay-Linda cu e bunita reconocemento aki!


text:
For di sèptèmber 2015 Boneiru Duradero den estrecho koperashon ku Kriabon a kuminsá ku un inisiativa nobo. “Marshe di Playa” ta un proyekto piloto di un aña pa un marshe di tur siman den sentro di Kralendijk. E marshe lo ta habrí tur djasabra di 8.00 te 12.00 or riba tereno di Jeugdhuis Jong Bonaire. Dia 18 di yüni próksimo tin un anochi di Informashon i Tayer na Jong Bonaire di 19.00 – 21.30 or.
Meta di Boneiru Duradero ku e proyekto aki ta pa stimulá speshalmente empresa lokal i inisiativa di empresanan chikí dor di krea un merkado. P’esei for di sèptèmber ta ofresé diferente tayer ku prèisnan abou. E tayernan aki ta trata di inovashon di produkto, presentashon di produkto i finansiamentu di inisiativanan di empresa chikí. Kriabon, sosio di e proyekto, ta organisá ya pa añanan kaba,tur luna un marshe di kunukeronan.
Nan a ripará ku algun bendedó ke ofresé nan produktonan tur siman. E produktonan fresku ta daña basta lihé i mester bende esaki relativamente rápido.
Kriabon a uni su mes ku e proyekto aki pasobra e tambe ke kumpli ku su bendedónan
E intenshon ta pa krea merkado lokal outéntiko kaminda ta ofresé un variedat di produkto; for di platonan krioyo i kosnan dushi te produktonan arsenal i duradero. E organisadónan ta spera di ofresé un pakete ku ta atraktivo tantu pa e bishitantenan lokal komo pa e turistanan.
Ademas e sosionan ke logra stimulá mas tantu hende lokal posibel pa nan deskubrí nan talento empresarial i pa generá entrada adishonal. Boneiru Duradero i Kriabon ta spera ku e grupo di bendedónan ta forma un bon refleho di nos komunidat multikultural na Boneiru.
Anochi di Informashon & Tayer Marshe di Playa
Lugá : Jeugdhuis Jong Bonaire
Fecha : 18 di yüni 2015
Ora : 19.00 – 21.30 or
Si bo ke ta presente riba 18 di yüni, manda na tempu un mensahe privá via
página di Facebook Boneiru Duradero Portal òf info@boneiruduradero.nl.
Asina nos por garantisá bo un lugá den nos tayernan kompletamente GRATIS. Tambe bo por apliká na Kriabon.


text: Diadomingo madruga a drenta informe di un accidente riba e Green Corridor na altura di Ser’i, mesora a dirigi un patruya na e sitio. Na yegada di e patruya a bin compronde cu aki ta trata di un accidente tras di accidente unda pa prome un Hyundai blauw a bay dal tras di un Honda blauw djey a bini un otro Hyundai pero blanco y esaki a bay dal fuertemente tras di e Hyundai blauw manda esaki te otro banda di caminda mientras despues a bay dal tambe tras di Honda blauw cu tabata mas dilanti. Door di cu e impacto cu a manda e Hyundai blauw a bay otro banda di caminda a move algun piedra grandi cu a bay para riba caminda y un di 4 auto auto pasando a pasa riba un dibe piedranan.


text:
Durante di e konferensia di prensa ku a tuma lugá djárason dia 7 di yüli, Direktor di Tourism Corporation Bonaire (TCB), señor Miles Mercera, a presentá e vishon di TCB i Boneiru pa e 100 dianan benidero. E vishon ta konsistí di inisiativanan i strategianan derivá di e ‘Tourism Recovery Plan’ i tambe e ‘Strategic Tourism Plan’ ku TCB lo inkorporá na momentu di implementashon.
E metanan di e ‘Tourism Recovery Plan’ ta pa restablesé merkadonan eksistente, diversifiká e produkto turístiko, i oumentá e partisipashon di e komunidat lokal. Direktor señor Miles Mercera, a kuminsá su karera nobo dia promé di yüli 2021. Ku un ekperensia ekstenso den e industria global di hospitalidat i turismo, Miles Mercera ta kla pa traha huntu ku e tim di TCB, sektor privá i públiko, riba e rekuperashon di e industria di turismo na Boneiru. Esaki ta un kapítulo nobo pa TCB i tambe pa partnernan lokal.
Durante di e 100 dianan benidero, TCB lo kuminsá traha riba diferente proyekto i inisiativanan krusial ku lo establesé i posishoná Boneiru na un nivel mas haltu. Asina ta mas atraktivo pa e merkandonan eksistente i merkadonan nobo. Algun di e proyekto i inisiativanan ta:
• Krea un kolaborashon mas sólido ku sektor públiko i privá;
• Krea un kolaborashon mas sólido ku gobiernu di Boneiru;
• Oumentá e partisipashon di e komunidat lokal;
• ‘Re-branding’ di Boneiru;
• Desaroyá e superfisie aéreo;
• Bin ku inovashonnan efektivo;
• Kolektá, analisá i raportá data di bishitantenan ku ta bin Boneiru.
“Ta importante pa partnernan i komunidat di Boneiru ta na altura di tur e desaroyonan den turismo na Boneiru i tambe e datanan real di turistanan ku ta bishitá nos isla”, segun señor Mercera. “Boneiru ta un isla outéntiko ku un balor grandi pa nos bishitantenan i nos komunidat. Nos naturalesa, gastronomia i aktividatnan eko-aventurero ta posishoná Boneiru komo e promé destinashon di ekologia den Karibe.”